text:
E PROMÉ BUÈLTA DI E CONCACAF WOMEN’S U-20 CHAMPIONSHIP A YEGA NA SU FINAL!
E PROMÉ BUÈLTA DI E CONCACAF WOMEN’S U-20 CHAMPIONSHIP A YEGA NA SU FINAL!
Despues di un siman yená ku bon futbòl kaminda nos damanan di rònt Karibe a mustra kiko nan tin aden durante e CONCACAF Women’s U-20 Championship, e torneo a yega na su final djabièrnè 17 di sèptèmber tras di lomba. Kòrsou komo pais anfitrion por mira bèk riba un torneo eksitoso ku a konta ku bishita di 11 pais.
Tur ekipo a kompetí 2 biaha kontra otro den nan pul, p’asina e number un di kada pul klasifiká pa e siguente buèlta di e CONCACAF Women’s U-20 Championship.
Bermuda, Cayman Islands, Kòrsou i Sürnam ta e 4 paisnan ku a logra klasifiká pa e siguiente buèlta ku lo tuma lugá den e promé kuartal di otro aña.
Nos selekshon nashonal di dama kategoria U-20 tabata konsistí di un grupo di 20 hungadó ku a wòrdu dirigí pa Sra. Ana Vargas ku ta e entrenadó di e selekshon aki i Sr. Demi Rosario huntu ku Reynold Mercera ku a fungi komo e asistentenan di e entrenadó. Sra. Laicam How huntu ku Sr. Clinton Leocadia tabata e masahistanan di e selekshon miéntras dòkter Fillet tambe a kompañá e selekshon. E hefe di delegashon tabata Sra. Hassnah Elhage ku a remplasá Sra. Fabi Constansia ku no por ta tei pa motibunan di salú.
Nos selekshon a konsistí di e siguiente hungadónan;
- Taïsha Hansen (Vesta)
- Rovienska Hooi (Undeba)
- Jully Lake (Vesta)
- Fresheny Michiel (Vesta)
- Riesmarly Tokaay (Hubentut Fortuna)
- Sephanyah Pedro (Vesta)
- Queen-Jelly Alexandre (Vesta)
- Charnainelys Andrea (Vesta)
- Deyanisha Dorcas (Hubentut Fortuna)
- Roshanthely Coffi (Jong Holland)
- Raëngelly Keller (Excellence)
- Gervionna Martina (Jong Colombia)
- Rushaviana Petronilia (Jong Holland)
- Sadéyah Rosa (Sparta)
- Shareykisha Justiana (FC Eindhoven)
- Prestynia Isidora (Fc Eindhoven)
- Jeleaugh Rosa (Sparta)
- Lindsey Hart (SV Die Haghe)
- Soerianieh Nucatia (Excellence)
- Shadae Bergwijn (Inter Willemstad)
FFK ta felisitá nos selekshon nashonal di dama kategoria U-20 pa e tremendo trabou ku nan a sa di hasi durante e torneo aki. Pabien na nos muchanan i e kuerpo tékniko!
Preparashonnan ta kontinuá pa nos selekshon nashonal di dama kategoria U-20 su partisipashon na e di 2 buèlta di e CONCACAF Women’s U-20 Championship ku lo tuma lugá na 2022.
19 sèptèmber 2021


c: text/html

text:
Ernest Smith a nase na St. Lucia dia 19 di novèmber 1923 i a bini Kòrsou dia 2 di febrüari di aña 1943. Dia 6 di mei 1949 Smith a bai biba na Aruba te 16 di sèptèmber 1950, dia ku el a bolbe bèk Kòrsou i bai biba na Mahuma.
Bibando serka banda di unda e ekipo Vesta tabata prosedé, Ernest Smith a bai yuda e ekipo di futbòl aki, defendiendo bou di e latanan komo un bon portero di e promé onsena te na aña 1956. Di aña 1956 bini ariba Ernest Felix Smith a dediká su mes prinsipalmente na e deporte Baseball, den kual el a partisipá tantu komo pelotero, dirigente tékniko den tur e fasetanan komo tal esta entrenadó, coach i manager, i alabes komo umpire, kual funshon el a ehersé i eksilá den dje pa 26 aña largu te 4 di sèptèmber 1982, dia ku el a fayesé.
Siendo pelotero, Sr. Smith a aktua den e ekipo Chicago, komo dirigente tékniko el a funshoná komo entrenadó i manager den tantu Little League Senior League, klase A i AA pa vários aña. Alabes e tabata entrenadó i manager di selekshon di tantu Kòrsou komo Antia na vários okashon.
Su kontribushon na konstrukshon di Little League Ball Park tabata valioso.
Umpire for di aña 1956, Ernest Felix Smith tabata un dje luchadónan grandi pa organisá “Curaçao Umpire and Scorer Association”. E tabata un miembro kumplidó i dispuesto na yuda tur momento, tantu paden komo pafó di tereno, PA SU BON TRABOU TA KONSIDERE KOMO E MIHO UMPIRE KU KÒRSOU I ANTIA A KONOSÉ.
Su presensia riba tereno tabata nifiká rèspèt.
Smith a bira umpire internashonal na aña 1970 i a keda esaki te na ora di su morto. El a aktua na vários kampeonato mundial amatùr, weganan Panamericano, Sentro Amerikano i del Caribe i otro tipo di torneonan Internashonal. Despues di a kaba di aktua eksitosamente den weganan Centro Amerikano i del Caribe 1982 na Habana, Cuba, Smith mester a ninga un invitashon pa aktua den kampeonato Mundial Amatùr 1982 na Korea, komokiera ku su mama tabata sufri kebrante di salu. FEDERASHON MUNDIAL DI BASEBALL AMATEUR ainda tabata konsiderá Ernest Felix Smith komo un dje mihó umpirenan amatùr di mundu. Den su último kontribushon na su deporte preferí, dos dia promé ku su morto repentino dia 4-9-82, Smith a aktua komo chiefumpire den Play -Off Semi-final pa Kampeonato di Kòrsou 1982.

robotstxt: allowed

filter: keep


text:
Description
Misha ta insistí ketu bai ku tur kos ta oké: e tin 15 aña, e ta bunita, e ta bai bon na skol i Erik ku tin 17 aña ta stima é so!
Su doló di barika awor? Esei ta djis pa e miedu ku e tin di su mama severo i di redu den su bario Seru Cuna. Asta ora e yega serka e konsultor Dick via su amiga Carla, e ta keda hasi inosente. Of di bèrdat e ta inosente ora ta trata di sèks? Ku Erik e no por papia di esei. Erik ta ‘papia’ ku su kurpa so kuné. Ora porfin Misha haña sa e bèrdat tokante su mes serka Dick, ya demasiado kos a pasa kaba – anto niun hende no mag di sa kiko. Pero di e último enkuentro violento ku e tin ku Erik kantu di laman, i Erik su vengansa, e ta siña ún kos: nunka mas lo e hasi siegamente loke un mucha hòmber ke pa e hasi, maske hopi mucha hòmber ta pensa ku ta asina mester ta. E mester i lo e logra tambe – meskos el a logra di no yora nunka kantu di laman, pasobra esei ta trese mala suerte pa mucha muhé na Kòrsou.


text:
DVG ta splika maneho di testing; ningun momento a para laboratorio priva di sigui test, ta solamente e sistema di “Drive-thru” a wordo suspendi.
Oranjestad, Aruba 10 augustus 2020
Manera comunidad por tuma nota durante di e dianan aki, tin un aumento den cantidad di casonan positivo di COVID-19. Compañando e subida aki ta importante pa informa comunidad kico ta e maneho y procedera di Departamento di Salud Publico relaciona cu Covid-19 testing.
Na momento cu Aruba a conoce su promer caso di COVID-19 na luna di maart 2020 diferente procedura a keda acorda manera; e tipo di test unda e methodo di Polymerase Chain Reaction (PCR) a wordo acorda pa detecta casonan na tempo y isola esakinan inmediatamente.
E unico laboratorio cu desde inicio na luna di maart 2020 tawata encarga pa ehecuta e PCR testnan aki tawata Lab-HOH, debi na e validacion di test y metodo cu e laboratorio a ricibi door Rijksinstituut voor Volksgezondheid en Milieu (RIVM) di Hulanda y tambe debi na e cooperacion intenso cu ta existi entre Departamento di Salud Publico (DVG) y RIVM.
Na luna di maart ningun otro laboratorio priva nan PCR TEST tawata valida pa RIVM y pa e motibo aki durante tur e lunanan ey LABHOH tawata e unico laboratorio cu por a haci e PCR testnan na Aruba.
No obstante cu Aruba tabata na 0 caso positivo, Departamento di Salud Publico conhuntamente cu diferente actornan a sigi traha pa asina crea diferente protocolnan pa prepara nos Isla na momento cu habri frontera bek. Un di e condicionnan indica pa Hulanda den esaki tawata ampliacion di nos capacidad local pa por ehecuta mas PCR test pa COVID-19.
Asina a sigi un periodo di preparacion y na unda cu diferente laboratorio priva a mustra interes na Gobierno di Aruba cu nan lo por contribui na amplia capacidad di PCR test pa COVID-19. Mirando e importancia di mantene e calidad y siguridad di e PCR test, un exigencia di Gobierno tawata cu e PCR test di laboratorionan priva mester wordo valida pa RIVM di Hulanda y tambe mester cumpli cu diferente criterianan di seguridad y calidad.
Despues di un periodo di validacion di e PCR test di laboratorionan priva door di RIVM na Hulanda finalmente algun laboratorio priva a haya “Luz berde” di parti Departamento di Salud Publico pa por haci e PCR testnan aki.
Mester menciona tambe cu e PCR testnan cu a wordo valida door di RIVM di e laboratorionan priva a wordo inspecciona pa Inspectie Volksgezondheid Aruba (IVA) pa asina sigura cu nan ta cumpli cu tur e criterianan di calidad y seguridad.
Di e forma aki laboratorionan priva por a cuminsa haci PCR TEST na Aruba. Tambe a aproba pa laboratorionan priva por traha hunto cu compania di seguro pa asina ofrece nan servicio como parti di e pakete di seguro obligatorio di COVID-19, na nos bishitantenan cu manifesta sintoma.
Ta importante pa informa cu e maneho di test ta uno stipula pa DVG conhuntamente cu Crisisteam. Tur persona local cu tin sintoma por hasi nan PCR test GRATIS ariba indicacion di nan dokter di cas of DVG conforme e ‘’Case defination’’. Nos ta urgi tur hende cu na momento cu ta sinti sintoma acudi na nan dokter di cas pa asina indica si mester hasi e PCR test.
Laboratorionan priva tambe tin cu sigui e maneho di DVG (di cumpli cu triage) y tin e obligacion pa meld tur caso di inmediato na DVG. Ta keda na cada ciudadano pa determina pa nan mes si nan ta desea pa paga pa haci nan PCR test of acudi serca nan dr di cas pa un test gratis.
Gobierno y DVG ta desea aclarea cu ningun momento a stop laboratorionan priva pa haci PCR testing. Loke a wordo para te proximo aviso ta Drive-thru testing. E maneho di gobierno pa PCR testing pa laboratorionan priva ta cu mester entrega resultado dentro di 24 ora. E utlimo dianan debi na e demanda pa PCR test tawata hopi halto no por a cumpli cu esaki y ta pone cu drive thru testing no por sigui tuma lugar por lo pronto.
Ta pidi pueblo en general pa sigui cumpli cu e reglanan. Mantene distancia social di 1,5 m, bisti “mondmasker” ora no por mantene e distancia di 1,5m of ora cu drenta un establecimiento, laba man y/of hasi uso di handsanitizer y evita aglomeracion.


text:
Diahuebs ultimo, dia 3 di october, Minister dr. Armando Lampe a topa cu muchanan y staf di Scol Caiquetio, cu den cuadro de celebracion di Dia di Bestia, a organisa un dia di excursion na Playa. A pasa na cada un di e cabaynan blauw den caya y a conta e studiantenan mas di nos bunita historia di Paardenbaai y e cabaynan blauw den Caya.
Cada klas a haya e tarea pa presenta un cabay, na un manera creativo. Di e forma aki, e muchanan por ser conoci cu e 8 cabaynan, cu ta resalta den playa, specialmente pa nan color asina briyante.
Lampe a presencia momento cu 2 klas a presenta e dos cabaynan cu ta banda di Bestuurskantoor. Lampe a saluda nos futuro generacionnan y a gradici e staf y esunnan cu ta coopera, pa educa nos muchanan. Na final Minister a desea a gradici nan pa e oportunidad pa por a saluda nan. Despues di a saluda Lampe, e scol a sigui cu nan excursion y programa.


text:
Tin grupo ta bisa ku filosofia a kuminsá na Egipto. Otro ta bisa na Gresia. Un kos ta sigur, na tur parti di mundu hende ta filosofiá.
Apesar ku filosofía ta di tur tempu i tambe un di e disiplinanan akademiko di mas bieu, filosofia no a keda konsiderá komo un aktividat pa trata ku mucha.
Pero nos tur sa ku muchanan ta hasi preguntanan profundo ku ta konserní bida, morto, sabiduria, amor, perdida, mundu, amistat ets. Nan ta filósofonan natural. Nan ta kurioso si ta trata kosnan filosófiko.
Filosofiá ta un metodo natural i direkt pa habri i stimulá muchá su interes den pensa kreativo, investigá i analisá. Filosofiando nan ta siña: ta mas ekspresivo; saka; konklushon; ta krítiko; ta auténtiko; pensa profundo; pensa apstrakto i tambe nan ta forma nan mes riba tereno moral.
Eksperensia di dosentenan
Dosentenan ku ta eksperimentá ku filosofia den skol basiko ta konstatá ku muchanan ta menos agresivo pasobra filosofiando nan ta apliká metodonan pa solushoná un problema verbal, pensando i analisando e situashon.
Kon un mucha ta pensa, ta forma e base pa kon e ta siña.
Ata aki algun di e kualidatnan ku e muchanan ta hasi ehersisio den dje pa medio di filosofía?
-
desaroyá aktitut di investigá. Investigá ta enserá tambe komuniká ku mas hende riba un topiko i lesa mas pa sa mas. E ta topa ku palabranan nobo den buki i filosofiando ku e edukadó e ta siña rekonosé i hasi uso di nan
-
reflekshoná prome ku papia. E ta tuma tempu pa skucha i analisá su propio pensamentu prome ku e kompartí esaki ku otro hende
-
e ta bira mas disipliná den skucha otro. Si nan por skucha, nan por siña palabra ku otronan ta husa
-
nan ta desaroyá un forma avansá pa ordená pensamentu. Ora komunikashon ku un mucha ta tuma luga riba un nivel haltu, e ta aumentá e kantidat di palabranan ku e konosé mientras e ta ordená e palabranan. Nan ta akomulá informashon, prosesá informashon i apliká informashon
-
nan ta siña formulá pregunta. Siña formulá pregunta ta esensial pasobra e ta duna direkshon na loke e mucha ke interkambiá tokante di dje
-
nan tin mas konfiansa den nan mes. Filosofiá huntu ta un aktividat sosial kaminda loke un mucha bisa no ta keda konsiderá komo malu o bon. E mucha ta eksperensiá ku su pensamentu tambe ta konta. I ku su presensia ta yuda e proseso di otro mucha tambe.
-
nan tin mas oportunidat pa imitá i siña mas palabra. Un mucha ta siña palabra dor di imitá. Desaroyo di dominio di palabra ta importante den tur vak ku muchanan haña.
-
nan ta siña redená i argumentá. Hasiendo esaki nan ta siña tokante e influensia ku palabra tin riba tereno sosial, fysiko, emoshonal i hasta kon palabra ta influensia kon hende ta mira historia.
-
nan ta siña pensa kritiko i kreativo Nan tin un bista mas kla di kiko nan ke krea i kon nan ke krea esaki. Kon e kreashon mester ta, pa nan mes por ta satisfecho
-
nan ta siña kopera ku otro. Skucha otro bon i pensa huntu ku otro tambe ta un forma di koperashon. Tambe nan tin mas komprendementu i konsiderashon ku otro
-
nan ta siña tuma un punto di bista i investigá esaki. Nan ta sinti ku nan por tuma un punto di bista sin ku otro ta huzga nan. Nan por splika mas fasil dikon nan ta tuma e punto di bista aki. Nan por reflekshona riba e posishon ku nan a skohe
-
nan ta siña pensa apstrakto. Pensa apstrakto ta trata di: tin un imaginashon di kosnan ku bo no por o no a mira, sinti o eksperensia den realidat
-
hasi otro pregunta mas profundo pa asina komprende mas i mas miho kiko un otro persona ke men.
++++++++++++++++++++++++++++++++++++++++++++++++++++++++++++++
Kon formulá pregunta filosófiko
ALGUN EHEMPEL
-
(Reverso) kiko bo no ta tende nunka durante di aña nobo
-
(Kiko si..) kiko ta pasa si bo no tin fakansi nunka mas
-
(Desventaha) kiko ta e desventahanan si bo no tin fakansi i kon bo por mehora esaki pa hendenan ku mester traha fin di aña
-
(Kombinashon) kiko bo ta haña ora bo pone un baby den su kama ku bentana habrí net ora tiru tira
-
(Remplasá; pone aserka; hasi mas grandi) kiko ta un kos ku lo bo ke pa nan kuminsa bende den tiendanan, pero ku aworaki no tin ahinda durante di fin di aña
-
(Alfabeta) kiko ta e palabranan ku bo por husa deseando un persona un bon aña A...., B...., C...., D...... ets
-
(Variashon) di kuantu diferente manera bo por kome ayaka
-
(Pintura) kiko e pintura aki tin di haber ku aña nobo/ noche buena (mustra e muchanan algun pintura)
-
(Predesí) Kon aña nobo ta wordu selebrá aki 100 aña
-
(Husa di otro forma) pensa 10 otro kos ku bo por hasi ku dopi di boternan ku hende ta habri durante di fin di aña
-
(Ridikulo) bo por bini ku algun argumentu pakiko skol mester obliga bo pa fin di aña bini skol bistí na bala pa dorna den palu di pasku?
-
(Komun) kiko kumpra paña nobo pa fin di aña i sensia bo kas tin komun?
-
(E pregunta) riba kua 5 pregunta, e kontesta por ta vuurwerk/
-
(Brainstorm) Kon nos ta haña menos huma den nos pulmon durante di tiramentu di vuurwerk?
-
(Invento) Bo por inventá un mashin ku ta soru pa kachonan no tin miedu ora pagara ta zona?
-
(Muraya) Gobiernu a pone regla ku no tin mag di tira vuurwerk mas durante di fin di aña. Kon bo por kambia esaki?
-
(Konstruí) kon bo ta krea un bolo di pasku grandi na moda ku tur hende ku ta biba den bo kaya por bin kome di dje?
-
(Alternativa) kon otro bo por selebra pasku sin kantika, kuminda, bela, ets
-
(Interpretá) Bo bisiña ta pará riba su dak,disfrasá na palu di pasku, gritando bon aña dia10 di januari kiko bo ta pensa di esaki?
++++++++++++++++++++++++++++++++++++++++++++++++++++++++++++++
Kombersashon ku un teener
Kiko mi sa?
Kiko mi ta interesá pa sa mas di dje?
Ki pregunta i kontesta otro hende tabata tin pa mi?
Kiko mi mester di otro hende?
Ki balor tin pa komprendé otro?
Kiko ta bal la pena komprondé i sa mas di dje?
Kiko ta e diferensia entre mira, sa i komprendé?
Kiko ta e limite di konosementu?
Ki influensia insiguridat tin riba mi komo pensadó?
Kiko bo ta hasi ku sabiduria?
Kiko komunidat ta pidi di mi, i ami di komunidat?
Dikon lo bo sigui eduká bo mes?
FILOSOFIÁ KU NOS MUCHANAN:
Filosofiá ku mucha ta zona difisil pero e no ta. Ora bo folosofiá ku mucha bo ta keda sorprendí di tende kuantu pregunta ta biba den nan. Filosofiá ta un asuntu di hasi pregunta i kombersá. Un kos si: bo mester ta interesá di un forma sinsero den nan pregunta, nan pensamentu i den nan kontestanan.
1.
Filosofía ta trata di un dialogo. E enfoke ta: pensa huntu i yega na ideanan nobo huntu. E ta laga e mucha pensa tokante di preguntanan kaminda un kontesta no ta bon o malu. E ta yuda e mucha konstruí pregunta i tuma parti den un kombersashon profundo ku sinembargo ta na nan nivel. No ta un kombersashon kaminda un ta gana i e otro ta perde. Ningun no ta mas sabí ku otro. Bo no tin pakiko di tin rason tampoko.
2.
Ta enserá preguntanan riba un nivel haltu. Bo por investigá nan pensando riba nan.
Preguntanan den filosofia ta por ehempel: kiko ta tempu, kiko ta bida, kiko ta sabiduria, kiko ta morto, kiko ta bunitesa, kiko ta ........ets.
3.
Ku filosofia bo ta yega profundidat dor di redená, tin komprension i komprendimentu pesei:
1. tuma e muchanan su preguntanan na serio
2. balorá nan pasobra nan ta hasi pregunta.
3. realisá ku pregunta di un mucha ta sali for di asombro. Nan tambe ta investigando bida
4. realisá ku e preguntanan ta forma kuminsamentu di un proseso di pensa.
4.
Filosofia ta presente den tur vak na skol i e ta parti di e proseso di profundisá, siña, krese i bira independiente den pensamentu.
Yuda habri nan wowo pa ku:
ESTETIKA DI BIDA DIMENSHON DI POLITIKA
ARTIKULASHON DI PENSAMENTU PENSA PA NAN MES
KORIGI NAN MES RESPETA DIVERSIDAT
EMPATIA PA EKSPERENSIANAN DI OTRO
RASONA I RESOLVE PROBLEMA
5.
E nukleo di filosofia ta konsistí di libertat, klaridat di pensamentu, maestria di loke ta nifiká: ta un ser humano
Esakinan ta kualidatnan ku nos tur por yuda duna un mucha, no opstante loke e krese i bira den futuro.
++++++++++++++++++++++++++++++++++++++++++++++++++++++++++++++
Kologá pregunta filosofiko den gang, na murayanan di skol o na porta di un klas. Asina e muchanan tin topikonan edukativo i interesante pa nan pensa i komuniká tokante di dje durante di e dia of e siman.
Un pregunta inisial ta un pregunta ku ta duna e mucha gana pa papia tokante di e tema i alabes bini ku kontesta:
++++++++++++++++++++++++++++++++++++++++++++++++++++++++++++++
Kon introdusí pregunta
Kon bo por introdusí un pregunta?:
Wel awe mi a tende na radio.....
Mi a lesa riba un borchi.....
Loke a asombrá mi ta ora ..........
Kon abo lo ......./ kiko bo ta pensa di.....
Un kolega a konta mi awe.....
++++++++++++++++++++++++++++++++++++++++++++++++++++++++++++++
2. Dikon duna kompliment ora mucha bini ku un pregunta:
Un kompliment sinsero ta e miho kos ku un hende por duna un otro. Ora bo hasi esei bo ta duna apresio i e otro ta sintiele apresiá. E persona ta bira positivo (kontentu), i e ta bira mas habrí pa duna mas di su mes. Tambe bo por aserkele muchu mas fasil.
Rechasá, menospresiá, insultá, bati i grita no ta realsá ningun mucha. Ora e bira grandi e ta haña ku dal mucha ta un kos akseptabel i normal. Tampoko ta nifiká ku bo ta papia berdat insultando e mucha. Un mucha ta un ser humano, vulnerabel i un bunita kreashon, ku ta duna bek na nos loke nos a dunele den e mundu aki. E ta nos spiel.
Un mucha ta bira negativo. e ta sinti ku e no tin nada pa duna bo. Ora ku e sinti asinaki ta nifika ku e no tin akseso na su kreatividat i forsa di un forma sano. E ora ei e ta duna nos su insiguridat den forma di tristesa, rabia, depresividat ets.
++++++++++++++++++++++++++++++++++++++++++++++++++++++++++++++
Mas pregunta pa filosofiá
Kiko ta arte?
Arte mester ta un kos bunita?
Si bo ta un kabritu o juwana o un para, kon bo ta sinti bo?
Kiko ke men kere anto kiko kemen sa?
Nos tin mester di otro?
Ki ora bo ta bisa ku un kos ta bon?
Si un palu kai, anto no tin ningun hende pa tendele kai, e palu ta hasi zonidu?
++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++++
QUOTE PA MAESTRO REFLEHÁ KADA SIMAN
Laga un quote dirigí bo opservashon i interakto ku e muchannan
durante di kada siman.
Mi ta apresiá si bo kompartí ku mi bo eksperensia husando quote
1.
Nos por kontrolá nos bida dor di kontrolá kon nos ta persibí bida
Bruce Lipton
Kon bo ta mira ku e mucha ta persibí tur loke tin i ta pasa rondó di dje?
2.
Tin bia e eskoho robes ta hiba nos na e luganan korekto
Kiko bo por siña e mucha di un forma positivo, hustamente pasobra ela hasi un eskoho “robes”
3.
Si semper bo ta tratando di ta normal, nunka lo bo sa kon inkrehibel bo ta
Maya Angelou
Kon bo ta yuda e mucha pa e ta uniko i kada dia mas i mas su mes
4.
E proposito di bida ta un bida ku proposito
Robert Byrne
Kon bo por yuda e mucha krea, nombra i eksperensiá un proposito positivo pa awe?
5.
Herida solamente ta mustra nos unda nos tabata. E no ta dikta unda nos ta bai
Kon bo por yuda un mucha krea i mantené un efoke riba loke e ke logra enbes di riba e kos negativo ku e a pasa aden?
6.
E uniko forma pa bo tin un bon amigu ta di ta un bon amigu bo mes
Kon abo ta kompartí ku un mucha kiko ta un bon amigu
7.
Keda leu for di hende ku ta menospresiá bo ambishonnan. Hende ku tiki balor propio ta hasi esei. Esunnan ku di berdat ta grandi ta laga bo sinti ku abo tambe por bira grandi
Kon abo ta siña un mucha pa e keda leu for di hende ku ta menospresiá su ambishon. I kon bo ta yudele sinti ku e tambe por bira grandi?
8.
Un oportunidat ta e uniko kos ku bo tin mester
Jesse Owens
Kon abo ta yuda un mucha pa e mira i rekonosé un oportunidat
9.
Nunka laga e kandela muri den bo. Nunka laga bo spiritu keda devastá. Bo ta bunita i fuerte. Korda esei
Kon bo ta yuda un mucha keda korda ku e ta bunita i fuerte? Kon bo ta yudele mantene su kandela?
10.
Sigui bo soño. Universo ta habri porta kaminda tabata tin solamente muraya
Kon bo ta yuda un mucha rekonosé, biba i komuniká ku su soño?
George Washington Carver
11.
Tur esunnan ku ta na top i ku a realisá hopi, yega leu i yuda otro prosperá ta hendenan ku ta sigui eduká nanmes, buska pa desaroya habilidatnan nobo i buska koprendimentu i konosementu nobo
Kon abo ta sigui desaroyá bo mes pa bo por yuda un mucha sigui desaroyá su mes?
12.
E sekreto di kambio ta: no pone tur bo energia den loke bo ke bringa, pero tur bo enfoke den loke bo ke krea
Socrates
Kon abo ta yuda un mucha pa e ta bringando, sino avansando ku pashon den direkshon di loke e ke?
Nelson Mandela
13.
Nos kurpanan ta e vehikulo milagroso ku nos alma ta habitá. Anto ora nan ta sinti bon, nan ta laga bo sa
Donna Schwenk
Kon bo ta yuda un mucha bira konsiente di kon bon su kurpa i su alma ta sinti?
14.
Bo mester spera kosnan grandi di bo mes, prome ku bo por logranan
Michael Jordan
Kon abo ta yuda un mucha pa kada dia di nobo e spera logronan grandi di su mes
15.
Tin un skür den kada un di nos ku ta mustra e lus di Dios
Elisabeth gilbert
Kon bo ta yuda un mucha realisá ku den dje tin un lus bunita ta biba?
16.
Keda leu for di hende ku ta menospresiá bo ambishonnan. Hende ku tiki balor propio ta hasi esei. Esunnan ku di berdat ta grandi ta laga bo sinti ku abo tambe por bira grandi
Kon bo ta yuda un mucha keda apresiá su mes?
17.
E homber ku no tin imaginashon no tin hala
Muhammad Ali
Kon bo ta yuda un mucha mantené su imaginashon bibu?
18.
Si nan ta respetá bo, respetá nan. Si nan no ta respetá bo, respetá nan. No baha bo integridat pa ningun motibu o hende
Kon bo ta yuda un mucha mantené respet, sin ku e perde su dignidat, integridat o balor propio?
19.
Pensa kon bo por duna mas
Kon bo ta yuda un mucha pa e por duna mas i mas di su bunitesa , kreatividat i kualidat?
20.
Briya komo sifuera henter universo ta di bo
Kon bo ta un yuda un mucha pa e briya lo maksimo, ku konvikshon i amor pa tur ku tin rondó di dje?
21.
Eksito ta diferente pa kada persona. Definí bo propio nifikashon di eksito anto bibé i hasié na bo forma i ku bo reglanan
Kon abo ta yuda un mucha definí eksito saliendo for di su mes? Kon bo ta yudele biba su eksito kada dia? Kon bo ta yudele rekonosé i aplika e reglanan ku ta yudele yega na e eksito ku e ta desea?
22.
Bo por topa felisidat hasta den e tempunan di mas skur, basta nos korda sende lus
Kon bo ta yuda un mucha sende lus hasta ora tur kos ta mustra skur?
23.
Loke ku nos ta awe ta bini di nos pensamentunan di ayera. Nos pensamentunan di aworaki ta konstruí nos mayan. Nos bida ta kreashon di nos mente
Kon bo ta yuda un mucha pensa positivo awe pa e por kosecha esaki mayan?
24.
I have a dream
Dr. Marten Luther King
Kon bo ta yuda e mucha rekonosé ku e tambe tin un soño?
25.
Tin bia e uniko kos ku bo por hasi ta tene duru
kon bo ta yuda un mucha tene duru den situashon di turbulensia?
26.
Ningun relashon ta solamente lus di solo, pero dos hende por kompartí un paraplu, warda huntu i sobribibí e maltempu huntu
Kon bo ta yuda un mucha para huntu ku otro tambe den momentunan difisil?
27.
E miho pregunta ku bo por pone den universo, sperando un kontesta ta:
Unda mi plaser di mas grandi ta?
Abraham hicks
Kon bo ta yuda un mucha rekonosé su plaser di mas grandi den kada momentu ku e ta na skol?
28.
Sigui bo soño. Universo lo habri porta kaminda tabata tin solamente muraya.
Kon bo ta yuda un mucha rekonosé i biba su soño?
Mahatma Ghandi
29.
Bo mester ta e kambio ku bo ke mira den mundu
Mahatma Ghandi
Kon bo ta yuda un mucha pa e ta e kambio ku e ke mira rondó di dje?
30.
Nada no ta permanente den e mundu aki ni sikiera nos problemanan
Charlie Chaplin
Kon bo por yuda un mucha eksperensiá kon impermanente un problema ta?
31.
Un homber ku no ta para pa nada ta kai pa tur kos
Malcom X
Kon bo ta yuda un mucha para pa algu ku e ta kere den dje?
32.
Loke bo ta laga patras no ta loke ta grabá riba monumentunan di pieda pero loke ta bordá den bida di otronan
Kon bo ta eduká un mucha pa e por laga patras impreshon i eksperensianan positivo tambe den bida di otro hende?
Harriet Tubman
33.
Loke ta mentené mi progresando ta mi golnan
Muhammad Ali
Kon bo ta yuda un mucha formulá su meta i bai pe?
33.
Ta madurá ta: siña kita kana bai for di hende i situashon ku ta trese bo pas mental, bo respet propio, bo moralnan i bo balor propio den pertá
Kon bo ta yuda un mucha pa e sa kon i ki ora kita kana bai for di hende ku ta faltele respet?
34.
Amabilidat ta hasi tur hende bunita. No ta importá kon bo ta parti di pafó
Kon bo ta yuda un mucha pa e ta amabel pa ku otro, enbes di tin enfoke riba kosnan di pafó manera sapatu, kos di hunga, koló, kabei, sekso ets?
35.
Ora un persona ta fastioso o ta trata bo di un forma pober, no tumele personal, esaki no ta bisa nada di bo, sino hopi di e persona
Kon bo ta yuda un mucha analisá i komprende kiko ta pasando ku un hende ku ta trata otro malu, pa asina e no tuma nada personal?
36.
Bo mester ke hasi e kosnan ku otro lo no hasi pa bo risibí e kosnan ku otro o no tin
Danzel washington
Kon bo ta yuda un mucha pa e hasi kosnan otro pa e por risibí otro kos?
.
37.
Mi ta bai hasi tur kos rondó di mi bunita, esei lo ta mi bida
Kon bo ta yuda un mucha pa e hasi tur loke ta rondó di dje bunita?
.
38.
Amor no tin pakiko di ta perfekto e mester ta simplemente sinsero
Kon bo ta ta yuda un mucha pa e ta sinsero?
39.
Un bon amigu ta un hende ku semper ke sa kon bo dia a bai
Kon bo ta yuda un mucha pa e ta un bon amigu?
40.
Ora bo kuminsa mira bo balor, bo ta bai haña difisil di ta rondoná di hende kuno ta mira bo balor
Kon bo ta yuda un mucha rekonosé su balor, i handa ku ortonan ku ta stimele i dunele balor? Hende ku ta brasele enbes di dal e, hende ku ta papia ku amor ku ne enbes di gritele, hende ku ta aserkele di forma positivo enbes di papia kos negativo ku ne, hende ku ta apresiele enbes di menospresiele ets
41.
Tin miones di forma pa bisa mi stima bo: mara bo faha di seguridat; wak unda bo ta kana; bo a kome kaba; tuma poko sosiegu; stima bo mes
E uniko kos ta: bo mester skucha bon.
Kon bo ta yuda un muha skucha bon pa e por rekonose stimashon?
42.
E kontesta ku bo ta buska, nunka ta bini ora bo mente ta okupá. E ta bini ora bo mente ta silensioso
kon bo ta yuda un mucha pa debesenkuando e hasi su mente bashí, i ta relahá?
43.
Dos kos ta yuda bo pa ta eksitoso den bida: kon bo ta trata ora bo no tin nada i kon bo ta trata ora bo tin tur kos
jokesman.com
Kon bo ta yuda un mucha keda positivo ora e no tin nada, i humilde pero kontentu i selebrando ora e tin tur kos?
44.
Semper ta bunita di tin un persona den bo bida ku ta pone un smile riba bo kara hasta ora nan no ta presente
Kon bo ta yuda un mucha pa e ta un hende ku ta pone smile riba un otro su kara?
45.
Un bon lider semper ta un bon ehempel
Kon bo ta yuda un mucha pa e ta un bon lider i un ehempel. Kon bo ta yudele midi si e ta pará dilanti di un lider ku ta un bon ehempel?
46.
Mucha no ta un distrakshon for di trabou importante. Nan ta e trabou di mas importante
Kon bo ta apliká e komprendimentu aki?
47.
Brasa e lucha i lagele hasi bo mas fuerte. Lo e no dura pa semper
48.
Pa bo resultado kambia, bo mester kambia
Kon bo ta yuda un mucha mira kon su kambio propio a kambia su resultado?
49.
Ora bo ta oportinista, universo tin un forma pekuliar di soru pa bo
Kon bo ta yuda un mucha ta un hende ku ta kohe oportunidatnan ku e risibi?
50.
Si e no ta retá bo, eno ta kambia bo
Kon bo ta yuda un mucharealisa kon reto ta kambia su forma di pensa i aktua?
51.
Mi ta mantené mi mente ku enfoke riba: pas, harmonia, salú, amor i abundansia. E ora ei mi no por wordu distrahí dor di duda, ansha i miedu
Kon bo ta yuda un mucha mantené su enfoke riba pas, harmonia, salú, amor i abundansia?
52.
Si bo mira un hende sin un smile, duna nan un di bo
Kon bo ta yuda un mucha pone smile riba kara di un otro?
TEACH CHILDREN THE ATTITUDE OF SUCCESS:
talk softly
eat sensibly
breath deeply
sleep sufficiently
dress smartly
act fearlessly
work patiently
think creatively
behave decently
earn honestly
save regularly
spent intelligently
play , laugh and love
If architecture is frozen music, then music must be liquit architecture
Quincy Jones


text:
Mester acudi na e oficina principal
ORANJESTAD – E siman aki, di dialuna dia 29 di juni te cu diabierna dia 3 di juli, Departamento di Impuesto ta
parti plachi di number na tur automobilista cu nan number di auto ta entre A-13000 y A-30000. Di e forma aki ta
duna tambe otro oportunidad na esnan cu no a alcansa pa busca nan plachi di number diasabra ultimo via e
sistema di DIMP Drive-Thru.
Walk-In
Durante siman e partimento di plachi ta bay segun e sistema di ‘Walk-In’. E contribuyentenan por acudi na e
balie ubica den e edificio principal na Camacuri; pues no na e oficina anexo unda normalmente ta parti e
plachinan. Ta pidi tur contribuyente pa presenta e documentonan rekeri manera comprobante di pago di
Departamento di Impuesto y seguro di auto valido na momento di busca e plachinan di number.
Orario di servicio
Pa busca e plachinan por acudi durante e orario: 7:45 am – 11:30 am y 1:15 pm – 5:00 pm.
Departamento di Impuesto ta recomenda pa probecha di e oportunidad durante siman. Despues di diabierna, 3
di juli, lo mester warda te un otro biaha, debi cu lo warda e numbernan bek pa traha espacio pa e otro
numbernan cu ta sigui.
Gerencia di Departamento di Impuesto
28 di juni 2020


text:
ORANJESTAD – En conexion cu e reciente desaroyonanreferente e pandemia COVID-19 (Coronavirus), Oficina di Scolnan Publico (Dienst Publieke Scholen) kier a informa na publico en general lo siguiente:
En conexion cu medidanan di contingencia Oficina di ScolnanPublico lo ta cera pa publico entrante dialuna 16 maart te cudiamars 31 maart 2020.
Durante e periodo aki Oficina di Scolnan Publico lo ta accesibelunicamente via e-mail: info@dps.aw.
Oficina di Scolnan Publico ta pidi pa manda tur corespondencia via di e e-mail ariba menciona.
Oficina di Scolnan Publico ta pidi disculpa pa e inconveniencia y alabes ta pidi comprencion pa cu e situacion.


text:
E-GOVERNMENT ROAD MAP: CONSTRUYENDO MIHOR EXPERIENCIA PA E CIUDADANO
E e-government road map ta enfoca riba tur locual mester sosode den e fase di inicio di implementacion di e plataforma di conexion pa asina mehora e suministro di servicio publico y ta e prome rapport den un serie di rapport cu lo ser publica pa tanto Gobierno como stakeholders durante sigur e proximo 10 añanan riba Aruba su trayecto nacional di transformacion digital. Esaki lo percura pa Aruba bira e lider den transformacion digital den region y awor caba sigur un di e paisnan cu ta wordo mira como un frontrunner den innovacion. E road map ta provee no solamente un structura cu gradualmente ta aumenta e suministro di servicionan digital pero tambe e ta provee un structura pa identifica iniciativanan clave pa sector publico y priva durante e proximo añanan. E focus principal ta pa sigura e miho uzo posibel di tecnologia digital na beneficio di e pueblo di Aruba.
Kico tur a haci caba te cu awe (periodo 2018 – 2020):
o Alineamento cu stakeholders clave den direccion di un vision comun
o Alineamento pa un nucleo di maneho nacional
o Inversion den infrastructura anual (hardware y software) pa mantene y sigura operacion di tecnologia di informacion pa e departamentonan asisti pa e Departamento di Informatica y Automatisacion (DIA). Esaki ta inclui actualisacion/ substitucion di infrastructura critico na DIA y otro departamentonan clave
o Centralisacion di cierto software critico cu a conduci na reduccion di gastonan y a aumenta eficiencia
o Establece un oficina di cybersecurity nacional (NCTVI) y mi colega Minister di Husticia ta den proceso di instala e plataforma di coordinacion nacional pa cybersecurity, un element sumamento importante di e-government
o A introduci cierto leynan importante pa por facilita e-government, entre otro, e ley pa por firma digital y a cuminsa e trayecto di varios otro ley cu ta importante pa e-government
o Transicion pa reunionnan di Conseho di Minister digital activo y decisionnan via e introduccion di e-Cabinet
o Desaroyo y implementacion di servicionan digital na nivel di departamentonan cu ta agrega balor na e servicio di gobierno, entre otro, a introduci e-forms na DEZHI, a digitalisa procesonan di ministerio di infrastructura, a introduci e-library na biblioteca nacional, DIMP a introduci Bo Impuesto unda cu por haci aangifte di belasting online, y asina tin hopi mas ehempel di proyectonan cu a wordo ehecuta e ultimo añanan, y asina tambe lo tin hopi mas y na un speed mas acelera e proximo añanan
E road map lo ta obtenibel online den januari 2021. Mientrastanto, esnan cu ta desea di lesa e road map, por manda un email pa innovation@gobierno.aw.


text:
Oranjestad-Un di e temanan central den e tratamento di presupuesto cu ta finalisa mayan, ta si e presupuesto ta cumpli cu e normanan y e tempo den cua ta bay cumpli cu e normanan. E tema aki a bira punto central di discucion e siman pasa door di cu den e consehonan di CFT y den e acuerdo cu gobierno a firma ta bisa cu e consehonan di CFT mester wordo traduci den desicionnan concreto den e presupuesto. E pregunta ta anto si e presupuesto manera e ta wordo trata ta cumpli cu e norma y consehonan di CFT. Segun gobierno e presupuesto ta cumpli cu e normanan palabra den e cuadro financiero di 2014-2017. E consehonan cu CFT ta duna ta sugerencianan con pa yega e meta ey.
NORMANAN
Den e acuerdonan di “Balanced Budget” y e cuadro financiero di mas aña pa 2014-2017, a fiha e tempo den cua mester yega e normanan palabra. E dos normanan principal ta e reduccion di e deficit riba presupuesto y e maximo na gasto di gobierno. Gobierno di Aruba mes a fiha e maximo di gasto cu ta inclui inversionnan ya na aña 2013. E tempo ey tambe a fiha como meta pa baha e deficit te na 0% na 2017/2018. Den e cuadro financiero di mas aña pa 2014-2017 a pone aserca cu na 2018 ya lo por tin un surplus financiero (= mas entrada cu gasto). Esaki ta e momento cu lo cuminsa paga e debenan di tur gobierno di e ultimo 30 aña den forma accelera. E pregunta ta pesey si e presupuesto 2015 ta cuadra cu e normanan y si e ta cumpli cu e cifranan cu e aña aki mester yega na dje. Esey ta e criterio final pa aproba e presupuesto of no.
DEFICIT & MAXIMO NA GASTO
E deficit y e maximo na gasto ta e dos normanan principal cu ta usa. Den Union Europeo e deficit riba presupuesto ta hasta e unico norma, di tur e otronan cu a palabra, cu ta usa na fin di dia. Pa 2015 e norma pa e deficit den presupuesto di Aruba ta 3.7%. Den e presupuesto y den e maneho financiero pa e aña aki, e deficit ta 3.7%. Ta pa e motibo aki gobierno por bisa cu, a base di e informacion cu e tin di e gasto y entradanan pa 2015 te awor aki, cu no tin motibo pa haci nada extra e aña aki, pa haya mas entrada of baha gasto mas. Esaki ta cuadra cu e maneho di yega e metanan den forma gradual, sin afecta crecemento economico, creasion di cupo di trabou of forsa di compra di pueblo. Tambe e maximo di gasto den e presupuesto a keda den e margen di 1350 miyon manera a fiha for di 2013. Durante di e ultimo dia di tratamento di presupuesto, sin duda e tema aki lo ta central den e debate prome cu vota riba e presupuesto 2015.


text:
Our Story
KEN NOS TA
Directie Natuur en Milieu (Departamento di Naturalesa y Medio Ambiente - DNM) a keda estableci oficialmente riba 1 di januari 2012 segun landsbesluit di 30 di november 2012. DNM ta principalmente un instancia di maneho y tin como tarea principal:
• Traha maneho
• Investigacion y monitoring
• Inspeccion
DEPARTAMENTONAN
• Sushedad
• Biodiversidad y Ecologia
• Substancia Peligroso
• Cambio di clima y Calidad di Aire
• Calidad di suela
• Calidad di awa
• Negoshi.
Director di DNM ta encarga cu maneho.
Departamento di Maneho ta encarga cu tareanan principal cu ta encera traha di maneho y duna informacion pa formula y evalua maneho.


text:
20 Residents +
8 Non Residents +
19% of the residents tested were positive
Summary pa awe di casonan di covid19 na aruba.
ORANJESTY-19 september 2021. Second summary di awe 32 person a recover and total di 28 case nobo di COVID-19 a keda register di which 8th non-resident. E cifranan aki ta represents a 'Positivity rate' bou di nos residentenan di 19 %. E quantity di casonan active di COVID-19 pa awe ta 269 and quantity di fayecidonan relate cu COVID-19 ta 158. Data ta illustra casonan nobo di COVID when a weekly average di 24 case pa day and averahe di 'positivity rate' weekly di 11 % pa day.
Currently na Aruba tin 22 internal person debi na COVID di which den ICU tin 7 person, riba general floor tin 13 Person and na Colombia tin currently 23 person den intensive care.


text:
Obligashon pa mèldu ora ta trata di fushon, tuma over i joint venture
Bo empresa ta enbolbí den un fushon, tuma over òf un joint venture? For di 1 di sèptèmber 2017, lo por ta posibel ku bo mester mèldu e ‘konsentrashon’ akí adelantá na FTAC. Esaki ta reglá den artíkulo 5.2 di e Ordenansa Nashonal enkuanto Kompetensia. Riba e página akí bo ta lesa mas tokante e obligashon di mèldu pa konsentrashon. Tambe tin un foyeto disponibel (na hulandes) ku ta trata tokante obligashon di mèldu pa fushon òf tuma over.
Pa ken e obligashon di mèldu pa konsentrashon ta aplikabel?
E obligashon di mèldu pa konsentrashon ta aplikabel pa tur empresa nashonal i internashonal ku ta realisá aktividatnan ekonómiko na Kòrsou. Aktividat ekonómiko por konsistí di ofresementu di produkto i/òf servisio riba merkado dor di empresanan. Nan no ta solamente empresa komun, sino tambe, por ehèmpel, praktikante profeshonal independiente, e empresanan di gobièrnu [overheids-NV] i algun fundashonnan.
Kua konsentrashon mi mester mèldu na FTAC?
No tur konsentrashon mester wòrdu di mèldu serka FTAC. E obligashon di mèldu ta solamente aplikabel riba konsentrashonnan relativamente grandi na Kòrsou. Bo tin di mèldu e konsentrashon, si un di e situashonnan akí bou ta aplikabel:
- e volúmen di kompra i benta kolektivo di e empresanan enbolbí ta resultá minimalmente 125 mion florin antiano den e aña kalendario anterior. Banda di esei, por lo ménos dos di e empresanan enbolbí ta optené un volúmen di komersio anual di por lo ménos 15 mion florin antiano na Kòrsou; ÒF
- e empresanan konserní ta krea òf fortifiká huntu un akshon di merkado di por lo ménos 30% den un òf mas ‘merkado relevante’ [relevante markten] na Kòrsou. Den e foyeto akí (na hulandes) bo por lesa over di kiko ta un merkado relevante.
E konsentrashon mester ta sufisientemente konkreto, promé ku bo mèldu. Entre e empresanan en kestion mester tin por lo ménos un akuerdo over di e liñanan prinsipal di e konsentrashon. Por ehèmpel, a base di un karta di intenshon.
Di kon tin un obligashon di mèldu pa konsentrashon?
Konsentrashon por kondusí na empresanan ku un posishon di poder i di tal forma na ménos kompetensia na Kòrsou. E obligashon di mèldu ta duna FTAC e oportunidat pa sigui e kreashon òf fortifikashon di posishon di poder di empresanan.
Teniendo un posishon di poder no ta prohibí bou di e Ordenansa Nashonal enkuanto Kompetensia, pero sí e mal uso di dje. Hasiendo mal uso di un posishon di poder òf pa evitá mal uso FTAC por tuma akshon. Mas informashon tokante e materia akí bo por haña den e foyeto akí tokante e prohibishon òf mal uso di un posishon di poder.
Kua informashon mi tin di duna den kaso di notifikashon di un konsentrashon?
Den kaso di un notifikashon di konsentrashon bo tin ku duna e informashon ku ta wòrdu pidí den e formulario Notifikashon di un konsentrashon (na hulandes).
Tin kosto mará na entrega di keho kontra konsentrashon?
Nò, FTAC no ta kobra pa notifikashon di konsentrashon.


text:
ORANJESTAD – Minister di Enseñansa y Deporte Endy Croes a anuncia cu entrante 14 di october, les di landamento por start bek na scolnan basico. Esaki ta posibel awor cu a soluciona e reto cu contract di instructornan di landamento y tambe door cu a aloca fondo necesario pa paga pa e transporte pa e muchanan cu ta haya e les.
Tabata siman pasa cu Minister Croes a informa cu a yega na un solucion pa e problema di pago pa ‘zweminstructeurs’. A base di conseho cu a pidi y ricibi di departamento di recurso humano (DRH) a tuma e decision cu lo aloca e instructornan bek bou di Dienst Publieke Scholen (DPS), bou di e contract cu nan tabatin anteriormente y cu nan a traha cu ne/conoce pa 28 aña.
Banda di esaki, un otro bon noticia cu tin tur esnan concerni y envolvi den e proceso sumamente contento ta, e hecho cu a resolve un otro problema pa cual muchanan no por a haya les di landamento na scol. Pa motibo di falta di fondo pa percura pa transporte di e muchanan cu mester haya les di landamento, Minister Croes a duna di conoce cu a percura pa aloca e fondo necesario pa esaki esta 300 mil florin for di su propio presupuesto.
Di e forma aki e siman aki ta soluciona otro reto, busnan ta cuminsa core y desde 14 di october zwemlesnan ta inicia, Minister Croes a termina bisando.


text:
ORANJESTAD – Partidonan den oposicion kier un reunion publico pa trata e tema di screening di minister cu a wordo yama pa diahuebs mainta, envez di un asina yama ‘bijeenkomst’ cu ta e formato solicita. Segun e 3 lidernan di fraccion di partidonan AVP, MAS y Accion21, nan ta mustra cu un bijeenkomst no tin un base legal, ni ta duna Parlamento e oportunidad pa debati cu ministernan, ni pa entrega ni acepta mocion, y kier tin e posibilidad ey. Pesey a manda un carta pa presidente di Parlamento pa por cambia e formato di reunion.
ORANJESTAD – Gobierno di Aruba lo facilita e proceso pa trece famianan di e DJ Lousville cu a fayece recientemente na Aruba,pa nos isla pa nan por ta presente pa por despedi di nan ser keri. Asina minister di husticia Rocco Tjon a informa diasabra mainta pa medio di un comunicado. Tabata un siman pasa cu e famianan a haci un peticion dramatico via rednan social pa por a biaha pa Aruba pa por ta cu nan ser keri. A bisa specificamente cu nan no kier placa, sino kier permiso pa drenta Aruba (for di Venezuela) pa por ta na Aruba. “ Ministerio di Husticia y Asuntonan Social ta den contacto cu famia di e fayecido cu ta den exterior y lo facilita e proceso pa por trece e famia Aruba, pa asina nan por ta na Aruba pa por despedi di nan ser keri” e mandatario a bisa den su comunicado.
ORANJESTAD - Gobierno ta sigui busca forma pa reduci gasto di AZV sin perhudica pueblo . Asina gobierno ta bisa den un comunicado diabierna. Segun e prome mandatario, algun miembro di Parlamento di Hulanda (Tweede Kamer) a expresa cu si islanan di Caribe Hulandes no cumpli cu acuerdonan di “landspakket”, Hulanda mester dicidi si ta sigui cu e ayudo of no. Prome Minister Evelyn Wever-Croes a splica cu e situacion di Aruba no ta asina cu no ta den cumplimento, pero ta reconoce cu tin algun reto cu ta atendiendo directamente cu Gobierno Hulandes cu ne. Un di e retonan aki ta e cortamento di 60 miyon florin den fondonan di cuido medico.
ORANJESTAD - Premier Evelyn Wever - Croes a duna di conoce diahuebs di a ricibi peticion di parti di comercio pa introduci cambio den e sistema di ‘invoerrechten’ cu Aruba tin aworaki cu ta: Cost, insurance, and freight (CIF) E peticion di comercio ta pa cambia esaki pa: Free on Board (FOB). Si introduci e cambio aki, e gastonan di fleta (freight) no ta bay hunga un rol asina grandi den determina e impuesto cu tin cu paga. Balor di impuesto ta baha y consecuentemente ta paga menos pa e derecho di importacion.
ORANJESTAD - Anticipando riba e cambio di Presupuesto 2021 di nos Pais, Minister Maduro di Finansa a manda informa Parlamento den e 'Najaarsnota 2021' riba e cambionan cu a presenta despues cu a aproba e Presupuesto pa e aña. Segun e mandatario, importante pa menciona ta cu e deficit premira pa aña 2021 ta 140 miyon florin mas chikito. Pa aña 2021 a premira un deficit di 762 miyon florin cu awor lo baha y bira 622 miyon florin.
ORANJESTAD – Durante un presentacion extenso duna dialuna mainta pa personal di DOW den conferencia di gobierno, a bin dilanti e realidad duro di e planta di purificacion conoci como e Riool Water Zuiverings Instalatie, (RWZI), primordialmente esun Bubali. Loke a sali afo ta cu mester reemplaza esaki mas lihe cu ta possible, pero cu no tin fondo aworaki. Pesey e mandatario di medio ambiente a sigura cu ta trahando riba un asina yama ‘business case’ pa haya fondo pa crea e planta nobo.
ORANJESTAD – E Ley Normering Topinkomen (LNT) pa loke ta Aruba ta den un estado hopi avansa, pues no ta mira motibo pa no cumpli cu e ultimatum di Hulanda di 1 di november pa tin e ley aki cla, manera cu e portal aki (noticiacla) a raporta anteriormente. Asina prome minister Evelyn Wever Croes a sigura e siman aki publicamente. Asina e ta reacciona riba e declaracion di e siman aki di secretario di estado demisionario Hulandes Raymond Knops cu a informa Tweede Kamer cu a pone ultimatum pa e islanan en cuestion riba e tema aki.


text:
WILLEMSTAD – Desempleo hubenil for di 2005 no tabata asina haltu. Kasi 40 porshento di hóbennan entre 15 i 25 aña no tabata traha na 2016, a sali for di sifranan di CBS.
Segun kriminólogo Simone van der Zee desempleo por hunga un papel den e kambio pa un bida kriminal. “E enfoke di esaki, no solamente ta serka Hustisia, sino bon mirá na tur ministerio. Desigualdat den entrada, oportunidat, baimentu atras di ekonomia, pero tambe Kòrsou su posishon den un área kaminda tin hopi organisashon kriminal aktivo, tur ta hunga un papel den e oumento di kriminalidat.”
Tòg ta bai hopi mihó ku kuminsamentu di e siglo aki. Un fondo den tantu kriminalidat komo desempleo tabatin na 2004/2005. Desempleo hubenil tabata 44 porshento i tabatin kasi 1100 atrako. A mata 40 hende i asina Kòrsou tabata na kabes den área karibense.
‘No tin perspektiva’
Faber den e investigashon ‘Misdaad op Curaçao en Bonaire’ (Kriminalidat na Kòrsou iBoneiru) (Faber e.a. 2009) ta bisa ku e tempu ei tabata espesialmente kulpa di e gulidónan di bolita. Míles di yu di Kòrsou, espesialmente hóbennan, tabata envolví direktamente òf indirektamente den kontrabanda. Desempleo hubenil a hunga un papel importante. “No pasobra desempleo riba su mes ta pusha hende den kriminalidat, pero por ta sí e falta total di perspektiva”, e investigashon ta bisa.
Anton Weenink den su investigashon ‘Geen reden tot moedeloosheid, De ontwikkeling van de criminaliteit op Curaçao (No tin nodi di deseperá, desaroyo di kriminalidat na Kòrsou) (2009) ta menta e poseshon ilegal di arma bou di hubentut: “Ta resultá ku atrakadónan hóben no solamente ta menasá, sino ta tira lihé tambe. Registrashon i kòntròl riba poseshon di arma ta laga hopi di deseá.”
Den e añanan promé ku 2010 a bini un kambio. E desempleo hubenil a baha te 5 porshento na 2008 i e kantidat di atrako te 400 pa aña. Faber ta duna falta na e medidanan mas skèrpi na aeropuertonan, Último añanan e kantidat di krímen ta subi un tiki atrobe. E kantidat di atrako ya pa añanan ta rònt di 600. E desempleo for di 2010 ta subi ku un oumento di sigur 7 porshento na 2016.
Falta
Segun Christ van Dinteren, komandante na milisia di Kòrsou e kousa di kriminalidat hubenil ta den diferente área: ta un falta total di oportunidat. “Fallta di amor, protekshon, seguridat i plaka. Si nan haña un di e aspektonan aki den e sirkuito kriminal, e kos ta bai malu.
E falta di tata tambe ta hunga un papel. “No tin tata, mama mester traha i wela ta trata di kria e yu. Te dia e yu yega un edat ku e papelnan ta bòltu: e yu mester pèrkurá pa sèn pa henter e famia. Si no tin trabou pe anto e ora ei ta na mal òrdu lo e hasi esaki”, Van Dinteren ta bisa.
Van der Zee tambe ta menshoná e falta di tata. “For di investigashon a sali ku kresementu sin tata ta un hèndikèp grandi pa logra algu.”
Desigualdat
Desempleo òf pobresa riba nan mes, segun Van der Zee, no ta kousa kriminalidat: ta e desigualdat ku esaki ta trese kuné ku ta trese problema.


text:
Minister Rocco Tjon: Reunionnan fructifero cu comision di conseho den cuadro...
Diahuebs ultimo a tuma luga dos diferente reunion, caminda a trata prome e tema di rijbewijs sigui pa un otro reunion cu a toca...
Delegacion di Aruba a participa na reunionnan consultativo cu CBP na...
Bou di mandato di Minister di Turismo & amp, Salubridad Y Prome Minister di Aruba, un delegacion consistiendo di representantenan di Ministerio di Turismo,...
Minister Maduro a atende reunion virtual di IMF riba e efecto...
E siman aki Minister Xiomara Maduro den cuadro di e reunionnan Anual di IMF, a atende un reunion virtual hunto cu otro Ministernan y...


text:
PARAGUANA – Si ta pa Venezuela su gremio comercial, pa e prome trimester di 2022, e frontera entre e pais andino y islanan ABC lo mester ta habri atrobe. Asina e miembro di directiva di Camara di turismo di Paraguana, Richard Zambrano a bisa. Segun Zambrano, tin un gran influencia di e gremionan pa solicita e reapertura aki. “ Den e sentido ey, ta aspira cu pa e prome trimester di 2022 e situacion por regla atrobe”. Mes momento e ta bisa cu lamentablemente e ciere di frontera a nifica un caida di 40 pa 50% di pasashi pa e islanan aki.
ARUBA SU POSICION
Aruba su posicion, segun fuentenan den gobierno a confia awe na e portal aki, ta cu e frontera cu Venezuela ta keda cera te December por lo menos. “Tin combersacionan entre Venezuela y e otro dos islanan, pero nos ainda no” e fuente a sigui bisa e portal aki awe mainta. Manera ta conoci, cada tres luna Aruba a bin ta prolonga e ciere di frontera cu tres luna mas desde 2020.
KRALENDIJK – Politiconan Boneriano ta hopi rabia y indigna pa e sugerencia di minister Kasja Ollongren recientemente cu esnan den Caribe Hulandes (incluyendo Bonaire) mester baña menos y usa menos airco pa e isla por tin un futuro mas ‘duradero’. Un di e politiconan ta diputado Nina den Heyer. "Mi a cuminsa cansa cu 11 aña despues ainda ta keda hasi e mesun inschattingsfout nan ki" sra den Heyer a comenta na noticiacla.com.
KRALENDIJK – Dialuna mainta a drenta e tristo noticia cu conocido periodista y personalidad Aubrey Sealy(79) a bay sosega. Ta conoci cu pa hopi tempo e tabata malo y ultimo tempo tambe hospitalisa. Noticiacla ta manda palabra di forza pa famia di e fayecido. Potret facebook.
COLE BAY—E isla di St Maarten a conoce un partido politico nobo. Na Cole Bay, e medico ciruhano dr Luc Mercelina a lansa su propio partido politico Unified Resiliente St Maarten Movement (URSM), cu e meta pa trece varios cambio den gobierno. A toca e tema di pobresa na e isla unda cu 29% ta biba bou di e nivel di pobresa. Mitar di e isla no a caba scol secundario, y esey ta un resultado di desempleo riba e isla. Algun miembro di directiva, ta Josianne Artsen-Fleming, Veronica Jansen, Stuart Johnson y abogado Brenda Brooks. Durante e evento, tanto e presidente di partido Brenda Brooks como e lider Luc Mercelina a hiba palabra na esnan presente. Potretnan cortesia St Maarten New Online.
KRALENDIJK – E cantidad di casonan di Covid19 na Bonaire a aumenta den un tempo record y a bira casi double. Dia 3 di October tabatin 142 caso positivo total mientras cu un siman prome esaki tabata 68. Cu esaki, Bonaire ta resalta compara cu e otro islanan cu ta conociendo caida den e cifranan. E cantidad di contagio na Bonaire ta remarkable mirando cu e cantidad di caso di vacuna ta relativamente grandi. Casi 83% di e poblacion adulto ta vacuna cu por lo menos un dosis, mientras cu 73% ta completamente vacuna. Entre e hobenan entre 12 y 17 aña, casi 50% ta vacuna minimal un biaha. E brote a cuminsa ora cu scolnan a habri atrobe, y a plama pa famia di e alumnonan. No tin splicacion ainda pa e hecho cu e contagio a aumenta na Bonaire pero no jna e otro islanan, siendo cu e medidanan ta similar compara cu e otro islanan. Si e cantidad di hospitalisacion aumenta, lo mester tuma mas medida debi cu e posibilidad pa manda hende pa Corsou y Bonaire ta keda limita. Mirando e seriedad di e situacion, gobierno di Corsou a dicidi pa prolonga tur medida te por lo menos 1 di November. Potret cortesia Cruisebe.com
KRALENDIJK – Na Bonaire a pasa 100 caso activo atrobe di Covid19, cu ta un situacion preocupante. Tin dos dia atrobe cu casonan a surpasa 20 pa dia. Actualmente tin 105 caso active y awe a drenta 23 caso positivo, mientras cu un dia prome, esaki tabata 26. Mientrastanto, ta bisa cu di mayoria cu a test positivo, e fuente ta conoci y cu ta un brote specifico tin atrobe. Y tin 3 persona hospitalisa.
KRALENDIJK – Awe mainta a drenta e tristo noticia cu colega den prensa na Bonaire Zamir Ayubi, a perde e bataya contra Covid19 y a bay sosega. E tabata algun siman den cuido intensivo, pero no a scapa. “E Covid a dale duru” su ruman grandi Aimed a bisa riba su pagina di Facebook. For di inicio di Noticiacla na 2014, Zamir (y su ruman) tabata colaborador fiel di e portal, cu noticianan fresco semper di Bonaire. Entre e y su ruman Aimed, nan tabata informa nos riba sucesonan di Bonaire. Y visa versa ora cu tabatin noticianan grandi for di Aruba, Zamir tabata yama pa nos colabora cu ne.


text:
Religion
Un Religion ta un set di kerensia a kaso di naturalesa, e nifikashon di e universo, especialmente ora ta wordu kere ku e la wordu traha dor di un kosa supernatural of otro eventonan, ku normalmente ta involvi ritualnan anto devosion, anto varios biaha ta implementa un kodigo moral ku ta governa e bidanan di e partisipantenan.
Aspekto di religion ta inklui narrativo, symbolismo, kerensia, anto praktikanan ku mester duna nifikashon na e praktikante su experiensianan den bida. Ku e nifikashon na sobri un dios of varios dios of un berdat ultima, religion ta identifika kommunmente dor di e praktikante su resamentu, ritual, meditashon, musika anto arte, i mayoria biaha ta mara na Sociedat anto Politika. E por focus spesifikamente riba un un klaim supernatural, metafisikal, of moral riba di e realidat (e universo of naturalesa humano) ku por por kontene un set di leinan religioso anto etiko i tambe un manera di biba partikular. Religion tambe e emkompasa tradishon ancestral i kultural , literatura, historia, i mytologia, i tambe kerenisa personal i experiensianan religioso.


text:
WILLEMSTAD – Mientrastantu ku e problemasia di refineria Isla ta riba agènda di Kòrsou i ta trahando tur ku tin riba dje, Trevezaal no tin nodi di trata e problema. Asina Minister Ronald Plasterk di Relashonnan den Reino a bedei despues di su bishita. “Tin ‘redress’ nashonal.”
Den un moshon di D66 i SP Tweede Kamer a pidi e mandatario pa proaktivamente, huntu ku Kòrsou, desaroyá senario pa pronto Kòrsou por tuma un desishon tokante refineria Isla.
Sosten
Plasterk gustosamente ke sostené Kòrsou i durante su bishita a hasi promé minister Ben Whiteman un oferta. Esaki a bisa ku e ta apresiá e oferta mashá. No a sali un pedido konkreto di banda di Kòrsou pa ekspertisa i sosten.
Último bia ku Tweede Kamer a pidi un aktitut pro-aktivo di minister tabata na 1997. E tempu ei Hulanda a ofresé ekspertisa pa limpia e lago di asfalt. Kòrsou a bisa si, pero nada no a sosodé.
“E moshon ei tabata promé ku mi tempu”, Plasterk a bisa. “Durante e tratamentu di e moshon aki awor, mi tabata sa kaba ku Kòrsou ta apresiá e tipo di kontribushonnan aki. Mi a sali for di e punto di bista kaba e tempu ei ku ta bini sosten na petishon di Kòrsou.”
Areglo di disputa
Otro luna kaba Plasterk ke kuminsá ku un areglo di disputa temporario pa e paisnan di Reino. Su proposishon ta enserá ku si tin opheshon kontra un desishon ku tabatin intenshon di tuma, Konseho di Minister di Reino semper lo tene un asina yamá deliberashon kontinuá, pa despues e islanan tin derechi di trese e disputa dilanti na Raad van State.
Segun Plasterk Whiteman ta kontentu ku kon ku bai bini tin moveshon den e fail aki. E islanan ta preferá mira Hoge Raad hunga un papel ku un veredikto obligatorio, pero lo presentá e proposishon temporario di Plasterk na Staten.
“Mi ta spera ku serka un proposishon temporario nos lo no tuma tur kos muchu pisá, aktualmente nos no tin nada. Si nos mira patras riba un kantidat di disputa ku tabatin, tur hende ta di akuerdo ku lo tabata mihó si esakinan no a eskalá asina”, Plasterk ta bisa.
Aruba
Plasterk ta sita e ehèmpel di Aruba, ora Konseho di minister di Reino a duna gobernador ordu pa wanta e presupuesto. “Lo tabata ta mihó si nos a skòrs e desishon ei i si e ora ei nos lo a por a presentá e disputa na Raad van State pa un konseho krusial.”
Outor Dick Drayer


text:
ORANJESTAD – Aruba i Hulanda despues di kuater luna di negosiashon a firma un akuerdo polítiko tokante e sosten hulandes di miónes pa e isla. Pero kuantu e isla lo haña ta keda dependiente di kon rápido Aruba por ehekutá e reformashonnan (espesialmente ekonomisashon).
“E trabou berdadero, ehekutá e reformashonnan, esei ta awor numa lo kuminsá. Ainda no a kaba e trayekto”, sekretario di estado Raymond Knops ta enfatisá na e firmamentu ku promé minister Evelyn Wever-Croes na Den Haag.
sekretario di estado Knops riba e akuerdo (na hulandes)
Aruba ta haña un fiansa sin interes di 209 mion florin (105 mion euro) mésora, pa asina en todo kaso nan por paga e salarionan di ámtenar i tambe e supsidionan di salario i e pagonan spesial di desempleo pa motibu di corona (Fase). Hulanda ta dispuesto tambe pa paga e debenan ku tin kaba otro aña i refinansiá ku un interes mas abou, loke ta spar 80 mion florin (mas o ménos 40 mion euro). I te 2025 Hulanda lo fia kasi 17,9 mion euro pa reforsá e estado di derecho arubano.
Pero ku un nota marginal grandi: si Aruba no tene su mes na e palabrashonnan ku a hasi awor den e akuerdo, e isla no tin nodi di konta ku mas sosten hulandes. Sekretario di estado Knops ta enfatisá ku e palabrashonnan ei a hasi “boluntariamente” entre e dos paisnan. I e bia aki ora di firma e promé minister arubano no tabatin nada di bisa kontra. Kaminda na sèptèmber ainda el a bisa ku e motibu pa bai di akuerdo ta ‘pasobra Hulanda ta pone un pistol na nos kabes’.
Awor e promé minister ta di akuerdo ku e relato di Knops ku si Aruba djis ten’é na e palabrashonnan ku Hulanda, Aruba mes ta mantené outonomia. “Ta den nos mes man pa nos hasi e kosnan bon i evitá pa nos kai den e tipo di disputa i kestion aki i e ora ei komo Aruba semper nos tin e último palabra.
promé minister Wever-Croes riba e akuerdo (na hulandes)
E akuerdo ta duradero?
E pregunta grandi serka e akuerdo aki ku ta bálido pa seis aña, ta ku e ta keda duradero otro aña ku e elekshonnan na Hulanda (mart) i despues na Aruba (sèptèmber). Tantu na Hulanda i na Aruba e mandatarionan Knops i Wever-Croes tin sosten polítiko. Pero kiko si e gobièrnunan kambia? Ademas na Aruba tin intrankilidat sosial kaba pa motibu di e reformashonnan.
Pasobra Aruba entre otro mester ekonomisá mas riba gobièrnu. A posponé esaki pa añanan largu pasobra e mandatarionan arubano sa for di eksperensia ku esaki ta kousa intrankilidat sosial (entre otro wèlga). Ekonomisashon den kuido ku a bini pa motibu di preshon for di Hulanda, ta keda na vigor.
Tòg ámbos mandatario ta bisa ku nan ta spera ku e akuerdo di sosten por konta no solamente riba sosten di gabinete arubano sino tambe di parlamento, sindikatonan i tur hende ku tin un responsabilidat na e isla.
“Mi ta konta tambe ku despues di e kambio di gobièrnu ta respetá e tipo di palabrashonnan aki. Atrobe pasobra den e sentido ei no tin palabrashon iskièrdista, òf derechista òf kua tipo di preferensha di partido. Ta palabrashon ku kua tur ekonomista ta di akuerdo ku ta bon kos pa hasi”, Knops ta haña.
sekretario di estado Knops riba e durabilidat (na hulandes)
“Ta den interes di e pais pa yega na e sosten aki. Ke men mi no ta kere ku lo tin un gobièrnu ku na un dado momento lo bisa: nos no tin mester di e sèn ei mas, nos no ke kumpli mas ku e palabrashonnan. Kisas si haña oro òf algu asina, pero esei nos no ta premirá ainda”, segun Wever-Croes.
promé minister Wever-Croes riba progreso (na hulandes)
Pa e aña aki Aruba ta ferwagt ku e ekonomia lo kremp ku 28%. I e aña lo sera ku kasi 40% di desempleo. Pa e akuerdo di tur manera mester ehekutá dos lei di reino. Si tur esaki ta bai logra promé ku elekshonnan na Hulanda ta keda e pregunta, asina Knops ta rekonosé sí.


text:
Departamento di Integracion, Maneho y Adminision di Stranhero (DIMAS) ta informa cu diabierna dia 14 di februari 2020 parti merdia su oficina ta cera pa publico den cuadro di un sesion informativo pa e personal di DIMAS.
Dialuna 17 di februari 2020 oficina di DIMAS lo ta cera den cuadro di un dia di ATV colectivo pa gobierno.
DIMAS ta pidi su clientenan y partners pa tuma bon nota di e aviso aki, pa asina evita cualkier inconveniencia.
Diamars, dia 18 di februari 2020, DIMAS lo habri atrobe pa publico, pa asina continua na brinda mas y mihor servicio na su clientenan.


text:
SANTA CRUZ – Minister Michelle Hooijboer-Winklaar siman pasa a duna un reaccion contra lider di MEP den cual el’a demostra su cara berdadero. Un reaccion sushi y yen di odio. Algo cu ningun hende por a kere di e minister, mirando cu e minister aki semper tabata un dama, netchi y al caso.
Sin embargo e malesa di EMAN a yega na su porta tambe, y e tambe mester saca su gal contra lider di MEP un dama di berdad sra. Evelyn Wever-Croes.
Michelle a rabia cu medionan di comunicacion a hinca su casa den e escandalo di seguro di studiante? Awel, mustra curashi manera líder di MEP a demostra: Sali mesora y aclarea e situacion. Despues e casa mes mester a sali defende su mes, mescos cu casa di líder di MEP. Y si ainda esey no ta suficiente, e casa mester a cuminsa un caso, mescos cu casa di Evelyn Wever-Croes a hasi, y a pone DIARIO paga sumanan cuantioso na danjo y boet.
Pero Michelle a prefera di keda keto pa mas di 3 siman, y despues di 3 siman ta saca su gal riba lider di MEP. Un reaccion negativo y yena cu odio. Un comunicado di prensa masha baho mes.
Y den su sed di odio y venganza, e minister a comete e eror di mas grandi di su carera: ela core manda e comunicado sin finalise, y asina bo por lesa cla y raspa ta cuanto hende ta traha riba e comunicado. Tambe bo por mira exactamente cual di e personanan cu ta traha na e compañía di mercadeo cu e minister ta paga pa skibi articulo pe, a hinca e veneno den e articulo. Periodista cu supuestamente ta cana cu cara masha respeta den comunidad ta wordo paga miles y miles di florin di placa di pueblo pa asina saca gal y veneno riba policonan oponente? Ta pesey placa di pueblo mester wordo gasta?
Minister Michelle Hooijber-Winklaar no por cu tanto presion. E no ta sirbi como minister di ensenjansa, e no a hasi net net nada pa ensenjansa, otro cu gasta millones di florin bishitando scolnan y saca potret. Ta obvio cu e senjora aki no ta wanta mucho mas den política, dje tanto interes e no tin tampoco den política ni gobernacion. E reaccion sushi aki, y e forma cu el’a saca su gal riba líder di MEP ta un prueba cu su fuse ta den bula.


text:
ORANJESTAD –Departamento di Asuntonan Economico, Comercio y Industria ta anuncia e maneho di orario pa Diadi Rey, Dia di Obrero y Dia di Ascuncion: • 27 di april 2021:ta permiti pa un tienda ta habri di 9’or am te 10’or pm• 1 di mei 2021: no ta permiti pa un tienda ta habri papublico • 13 di mei 2021: ta permiti pa un tienda ta habri di 9’or am te 10’or pm
Esaki no ta conta pa pompstations, botica, ni pa sector horeca y tiendanan cu ta situa den un hotel cu tin hotelvergunning. Lo eherce control riba cumplimento di e maneho di orario.


text:
FECHA NOBO: 4 Decemeber inskripshon di Festival di TUMBA Banda Abou 2017
Kòrsou 28 novèmber 206
Fundashon Karnaval Banda Abou ( FKBB) konhuntamente ku Fundashon BESUA ta invitá pueblo di Kòrsou engeneral i fiel amantenan di Festival Tumba enpartikular, na inskripshon di Festival di TUMBA Banda Abou 2017. Manera boso sa kaba e evento no a tumá lugá siman pasá pa motibu di inundashon den aria di Banda Abou. I tur kos a skùif pa e siman esta.
Fecha: 4 desèmber 2016
Lugá: Hòfi Popo Rojer
Orario: 14:00 – 21:00
E programa ta lo siguiente:
14.00 te ku 18.00 tur partisipante por inskribí nan tumba. Mester paga un kontribushon di fl 25,- pa inskribí bo tumba.
16.00 te ku 17.00 lo duna rekonosimentu na algun músiko di Banda Abou. Sra Minister I. Dick t tei presente pa entregá e rekonosimentunan.
17.00 pa 18.00 lo tin presentashon di Eks reinan di Tumba di Banda Abou. Tambe Rei di Tumba di Kòrsou sr. Tiko Balentin.
18.00 pa 21.00 Lo tin presentashon di agrupashon musikal Danza, Orkesta Super Karimbo, Hype I un grupo di Gaita.
Ta kuminsá bende kuminda krioyo for di 12or di mèrdia.
Tin bendementu di kos dushi tambe.
Nos ta konta ku bo(so) presensia.
Atentamente,
Lisette Jansen
(Presidente)


text:
KRALENDIJK – E ekipo di futbòl s.v. Juventus di Antriòl/Playa Pabou a enfrentá e ekipo di s.v. Atlétiko Tera Kòrá (ATC) den Stadion Kralendijk djarason último den e promé partido bálido pa kampionato di futbòl di nos isla.
Tabata un partido ku a konosé un total di 6 gol di kua e ekipo di Juventus no a bini pa basilá i ta skor trempan den e partido. Na di 2 minüt di e promé tempu, Guiseppe Martis ta habri markador i ta anotá e promé gol pa e ekipo di Juventus ku a bai ariba ku e skor di 1-0. Na di 14 minüt Juventus ta amplia bentaha ku e di dos gol anotá pa Roderick Jops. Na di 29 minüt, Reyshandrick ‘Tutu’ Frans di ATC ta kòrta bentaha ku un gol i ta hasi e skor 2-1 pa medio di un pinalti. Otro gol a kai na di 32 minüt na momentu ku Juan Mendoza a manda Juventus ariba ku skor di 3-1, skor tambe ku e partido a bai sosegá kuné.
Den di dos mitar ATC ta sali por lo goma i na di 57 minüt ta logra kòrta e bentaha un biaha mas i hasi e skor 3-2 ku gol di Reyshandrick Frans ku su di 2 pinalti. Na di 91 minüt, Juan Mendoza un biaha mas ta skor un gol pa Juventus ku un tremendo tiru liber i ta hasi e partido 4-2. E ekipo di Juventus finalmente ta bai ku e viktoria ku e skor final di 4-2 riba e ekipo di ATC.
Rèfri ku a dirigí e promé partido di e kampionato ta Ashier Martines.
Despues di e promé partido djarason, awe djabièrnè 19 di febrüari lo tin e di dos partido di e kampionato, esaki pa 8’or anochi den Stadion di Playa entre e ekiponan Atlétiko Flamingo di Nikiboko i e peruanonan di Arriba Perú. Djadumingu pa 7’or di anochi ta sigui Vespo i Young Boys.
Riba potrètnan e timnan, outornan di e golnan i rèfrinan ku a dirigí e partido.


text:
ORANJESTAD - Manera ya ta conoci, Organisacion Mundial di Salud ta recomenda pa personanan cu un sistema inmunologico comprometi of debil pa tuma un refuerso referiendo aki na un di tres dosis di e vacuna di Pfizer contra COVID-19 pa mantene nan anti-curpanan presente.
Despues di consulta cu entre otro RIVM di Hulanda y demas profecionalnan riba e materia, dentro di poco Aruba tambe lo bay cuminsa suministra e di tres dosis di vacuna di Pfizer na un grupo di pashent selecta. Na e momento aki Departamento di Salud Publico hunto cu organisacion di dokternan di cas y tambe specialistanan ta reuniendo pa por yega na e grupo cu ta bin na remarke pa e di tres vacuna cu ta entre 1.000 cu 1.500 pashent. E pashentnan cu ta bin na remarke manera ya a menciona ta personanan cu condicion di salud hopi fragil y mayoria ta bou tratamento di specialista of supervicion di dokter di cas. Atraves di dokter di cas of specialista e pashentnan aki lo ricibi un ‘verwijsbrief’ pa acudi na Departamento di Salud Publico (DVG) pa ricibi e di tres vacuna. Sin ‘verwijsbrief’ ningun persona lo no por ricibi e di tres vacuna.
Pashentnan cu ta bin na remarke pa ricibi e di tres vacuna di Pfizer ta pashentnan cu tin un of mas di e condicionan di salud aki bou menciona y alabes e pashent mester a ricibi su di dos vacuna di Pfizer mas cu 1 luna pasa. Esnan cu ta bin na remarke ta:
- Pashent cu menos di 2 aña pasa a ricibi un transplante di beenmerg of stamcel
- Patient cu a recibi tratamiento pa un malesa maligno hematologico e ultimo 2 añanan
- Tur patient cu tabata tin chemo na 2021
- Cierto patient cu problema cu rion cu tambe ta usa ‘biological’s. Nan ta bou tratamiento di specialista
- Pashent cu ta dialisa
- Es cu a ricibi un transplante di rion
- Patient cu a wordo trata cu cierto remedi fuerte cu ta baha inmunidad, manera por ehempel Rituximab, Cyclofosfamide o CellCept.
Si bo persona ta reconoce cu bo ta cay den e grupo aki riba menciona, esey por nifica cu bo persona ta bin na remarke pa ricibi e di tres dosis di e vacuna di Pfizer. Den e proximo 3 lunanan, ora cu bo tin cita cu bo specialista, e lo bay manda bo na DVG pa busca e vacuna. Si bo no tin cita cu bo dokter of specialista den e proximo 3 lunanan, bo por yama e oficina di bo specialista pa consulta si bo persona ta cay bou di e grupo cu ta bin na remarke pa e di 3 vacuna y pa busca bo ‘verwijsbrief’.
Ta hopi importante pa infatisa cu sin ‘verwijsbrief’ di specialista personal di DVG no ta autorisa pa por duna ningun persona un di 3 vacuna y tambe pa ricibi e di tres vacuna e persona mester a ricibi su di dos vacuna di Pfizer mas cu un (1) luna pasa.
ORANJESTAD – E investigacion riba e morto di e homber DJ Venezolano na Aruba ta tumando lugar. Asina minister di husticia Rocco Tjon a informa diasabra pa medio di un comunicado. E mandatario ta bisa mes momento si cu sinembargo, na e momentonan aki no por divulga ningun informacion pa asina no stroba e proceso hudicial.Na mesun momento, e mandatario ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.


text:
Marechaussee ta hasi detenshon riba sospecho di falsifikashon di tèst di Covid
Riba djárason, 6 di òktober 2021, Koninklijke Marechaussee (KMar) na Boneiru a detené un dama di 42 aña di edat, riba sospecho di falsifikashon di dokumento i/òf estafa. Ta sospechá e dama di ta responsabel pa otorgá varios tèst komersial di Covid falsifiká na personanan ku a laga hasi e tèst promé ku nan buelo pa Estados Unidos (Merka). Ta trata aki di tantu tèst antígeno komo tèst di PCR.
Riba djasabra 2 di òktober na momentu ku e biaheronan a bai entregá nan resultado di tèst pa por chèk in pa nan buelo, a surgi duda tokante outentisidat di e dokumentonan. Mesora a sali na kla ku e instansia ku lo mester a otorgá e resultadonan di tèst - di kua su nòmber ta pará bou di e dokumentonan - no tabata konosé e grupo di biahero i ningun momentu no a otorgá un resultado di tèst. Riba esaki a hala atenshon di Marechaussee.
KMar a kuminsá un investigashon i ta traha den koperashon estrecho ku Korps Politie Caribisch Nederland (KPCN) i e departamentu di Salubridat Públiko di Entidat Públiko Boneiru (OLB). Den esaki a detené un sospechoso ku ya ta enkarselá.
E sospechoso a base di su funshon tabata enbolbí ku tèstnan komersial di PCR i esnan antígeno. For di investigashon mas aleu mester bin sali na kla si ela hasi mal uso di su posishon pa falsifiká e tèstnan. KMar ta investigá tambe si tin insidentenan anterior kaminda e sospechoso a hasi su mes kulpabel.


text:
Louisville, Kentucky:
Diabierna ultimo polis di Louisville, Kentucky a duna prensa, e imagennan di bodycamnan di polis pa publicacion. E imagennan cu a wordo duna liber pa publicacion, ta imagennan cu a wordo capta na momento cu polis a detene un homber cu mey ora prome a secuestra un mucha muhe di 6 aña.
E incidente aki a tuma lugar diabierna dia 2 di juli, na Louisville, Kentucky. E criatura tabata hungando pa fo, na momento cu chauffeur di un Dogde Challenger cora a para, e chauffeur a baha, a ranca e mucha hink’e den e auto y a sigui core bay. Testigonan cu a mira locual a caba di sosode, mesora a core yama polis y a duna polis tur detayes di e auto y e chauffeur.
E informacion cu e testigonan a duna polis, a pone cu polis mesora a cuminsa cu un buskeda pa e auto aki, hopi liher nan a logra trace e auto.
Riba e grabacion di e bodycam, por a mira con un agente policial a logra detene e sospechoso. Door di actuacion efectivo y liher di polis, den mey ora nan a logra libera e criatura.
E sospechoso ta un homber di 40 aña, despues di su detencion e la declara cu e tabata kier a core bay bek, na momento cu e la realisa cu locual e la haci ta fout. E homber a keda deteni y e por spera un castigo di prison basta largo di entre 10 pa 20 aña.


text:
-
Rayo di Solo Kleuterschool
-
Rayo di Solo Kleuterschool
-
Rayo di Solo Kleuterschool
-
Rayo di Solo Kleuterschool
Rayo di Solo Kleuterschool ta existi for di anja 1960, esey kiermen cu nos scol tin 59 aña. E ta e unico scol preparatorio catolico na San Nicolas. Nos klasnan tur tin airco y cada klas tin mas o menos 25 alumno. Mas splicacion ta sigui un tiki di Historia y Identidad di Rayo di Solo den nos brochure.
Andere Kleuterscholen
- Agnes Kleuterschool
- Anglo Kleuterschool
- Ayo Kleuterschool
- Imelda Kleuterschool
- Jacinta Kleuterschool
- Scol Preparatorio Aurora
- Scol Preparatorio Cacique Aterima
- Scol Preparatorio Cayena
- Scol Preparatorio Kukwisa
- Scol Preparatorio Nos Paraiso
- Scol Preparatorio Prome Paso
- Scol Preparatorio Tarcisius
- St. Jan Kleuterschool
- Trupial Kleuterschool


text:
WILLEMSTAD – Di ‘sòpi di plèstik’ plamá rònt mundu, te ku sobrá di bleki ku un morkoi di Kòrsou pegá aden. E lesnan di GreenKidz Curaçao ta konfrontá mucha ku e konsekuenshanan di sushamentu djaleu i djaserka. Asina serka asta, ku nan mes tin mag di surti nan propio saku di kos sushi.
GreenKidz ta un koperashon entre skolnan i esnan ku a tuma e inisiativa Maya Mathias i Yvonne Zegveld. Intenshon di e proyekto ta pa hasi mucha konsiente di un ambiente limpi.
Surti sushi
Gruñamentu i kehamentu ta sali for di e biblioteka na Sint Antoniusschool. Seru di sushi tin riba e mesanan i e alumnonan ta para ku stoma ku ta wal i ta hari ki ki ki. ”E ta hole masha stinki mes”, e muchanan ta grita mientras ku nan ta pega otro ku zonidu di walmentu.
Toch niun di nan no ta hala kita pa limpia e sushedat. Nèchi nèchi nan ta pone bleki serka bleki, bòter serka bòter i ta bari sobra pone huntu. “Ta importante pa resiklá, pasobra asina por usa un kos atrobe”, Deva Dee di 12 aña ta bisa. “Na kas nos ta hasié kaba pero mi ta haña ku mas hende mester hasié.”
Lèsnan
E surtimentu di sushi ta un di e partinan di e lèsnan di GreenKidz. E kick-off di GreenKidz a tuma lugá durante Curaçao Clean Up. Diferente skol a partisipá ku e limpiamentu di sushi lòs riba Kòrsou. Despues nan a bishitá e kaminda ku ta tira sushi na Malpais. Awor e proyekto ta den e di tres fase: e lèsnan di GreenKidz mes.
E lèsnan ta konsistí di teoria i práktika i ta bai akompaña pa un buki di lès. “Nos a pensa bon tokante di e materia di lès i nos a desaroya esaki den koperashon ku e skolnan”, Mathias ta konta. “Ta importante pa e informshon ta kla, pero e mester ta interesante tambe.”
Esaki aparentemente ta traha bon, pasobra e muchanan ta hopi impreshoná pa e informashon. “Mi no tabata sa ku bals ta keda pegá riba kaya 25 aña. Mi no ta bai tir’é riba kaya nunka mas”, Deva Dee ta bisa. “Tur hende ku keda hasié mi ta bai papia ku nan. Mi ta bai bisa nan ku ta malu pa medio ambiente i ku no mag.”
Futuro
Seis skol te fin di aña ta haña les di GreenKidz. Despues lo evaluá ku e skolnan.. Nos ke hasié un proyekto duradero”, Mathias ta sigui. “Nos ta bai envolví kompanianan den e lèsnan pa asina nan por duna un aporte i tambe mustra kon ta prosesá nan sushi manera mester ta. Nos tin konfiansa ku nos por kontinuá GreenKidz.”
E konfiansa aki no téi serka GreenKidz so. Djadumingu a rekompensá e proyekto ku e Sustainable Innovation Award 2015. E lèsnan di GreenKidz probablemente lo drenta e próksimo fase na aprel.
Outor Elisa Koek


text:
WILLEMSTAD – Ta manera ku di e miles di hende ku dos aña pasá a asistí na e marcha silensioso pa Helmin Wiels, no a sobra nada mas. Eksaktamente dos aña despues di su morto solamente algun shen hende a tuma tempu pa konmemor’é.
E hendenan ku awe nochi a konmemorá e polítiko asesina ta dividí. Un parti di nan ta na e konmemorashon na Mari Pampun ku Wiels su partido Pueblo Soberano a organisá. Un otro parti ta na e misa na Steenrijk organisá pa 1 Tim Magno, un partido ku Helmin su ruman Aubert a lanta.
No ta e diferente sitionan so ta pinta e desunion den e siguidónan di Helmin Wiels i su partido ku un tempu tabata hopi uní. Mientras ku ta kuminsá kanta himno na playa di Mari Pampun, un hòmber den un kamisa koló krèm di Pueblo Soberano ta hasi uso di e oportunidat pa ekspresá su malkontentu ku e partido. “Sèt di hipókrita, gañadónan” e ta grita rabiá mientras ku e ta hisa su kurpa den su ròlstul. E multitut di hende ta wak rònt ku poko bergwensa i ta trata di kontinuá e konmemorashon.
Malkontentu
E hòmber ta rabiá pasobra Pueblo Soberano no ta sali pa pueblo di Kòrsou i masi hende ta di akuerdo kuné. Independensha, falta di medida severo rondo di e areglo 80/20 of keda sin eliminá ‘mafia’ den komunidat ta puntonan trabaoso pa hopi bishitante. “Wiels tin be tabata manera un bèrdadero diktador, pero e tabata kumpli ku su promesanan”, Winfried Kirindongo ta bisa. “E último dos añanan aki nada no a pasa ma mi no ta ferwagt ku ku Tim Magno si algu lo sosodé. Wiels tabata kambio, pero el a muri. Mi ta mira e kos ta pinta skur, ma mi ta keda Soberano te den mi higra.”
Parlamentario Winifred Raveneau ta komprondé ku tin malkontentu. E ta bisa ku hopi be ta supestimá kon grandi impakto di morto di un lider polítiko ta. “Ta un herida ku mester kura i esaki ta tarda poko. Aworakí nos ta riba e punto ku nos por sigui ku un otro lider, pero nos tambe mester a haña un kaminda nobo pa kana.” Segun e, e echo ku e partido a plama ta parti di e proseso. “Esaki tambe ta duel nos, nos ta spera ku nan lo aserká nos atrobe.
Mientras ku e muzik di fiesta ta sigui na Mari Pampun, klòknan di misa di Steenrijk ta bati. Aubert Wiels i su partido 1 Tim Magno ta tene un misa di konmemorashon. No a bini masha hende: mas o ménos shen hende a bini huntu den e misa. Algun di nan no a bini mes pa e konmemorashon: “Tur djamars mi ta bai misa i pa kasualidat aworaki tin e konmemorashon. E tabata nèchi pero si mi a bisa ku ta pa Wiels m’a bini lo m’a gaña”, un señora ku ta keiru ku su dos yunan ta bisa.
‘PS a muri’
Aubert Wiels mes ta masha satisfecho ku e anochi. “Mi a ferwagt ménos hende ku tur e aktividatnan djawe. E asistensia tabata bon.” E desunion den e apoyo polítiko di Pueblo Soberano lo keda si ta na dje. “No tin un kamnda mas pa nos kana huntu. Pueblo Soberano a muri.”
Outor Elisa Koek


text: Diamars mainta a drenta informe di un incidente na un agencia na Schotlandstraat, mesora a dirigi tanto polis como ambulans na e sitio. Na yegada di e patruya ya caba ambulans tabata na e sitio y cla pa transporta e victima. Locual por a compronde na e sitio ta indica cu a bau move e container cu keeshi di un banda pa e otro banda y un trahador a mira cu e waya di e container tabata colga net ora esaki ta saliendo y a bay dreche pero net na e momentonan ey e chauffeur di e trekker a bay reverse pa e tuma e bocht bon si sa cu e trahador tabata patras y a press e contra e muraya. Na e sitio tabata tin 2 ambulans y nan a atende e victima y a transporte cu urgencia pa hospital. Ta trata aki di un trahador di 35 anja.


text:
Estrena Bo Perspectiva!
Bo tin e deseo di comparti bo experiencia, conocemento, of punto di bista tocante finansas personal cu e comunidad di Aruba, Curaçao, Boneiro y tur persona cu ta domina e idioma di Papiamento?
Esaki ta bo oportunidad pa contribui na e combersacion tocante finansas personal!
Desde awor, bo persona por skirbi un articulo y ‘get published’ riba Dos Placa!
Con?
- Yena Nos Formulario (Mas Abou)
- Skirbi Un Articulo
- Get Published!
#CarteraYenCurasonContento
Skirbi Tocante Finansas Personal!
Bo ta desea di skirbi un articulo y kier mas informacion? Por fabor yena nos formulario (click riba formulario).Formulario


text:
Bo tin algun pregunta? Klek riba e siguiente link.Tuma kontakto >
Publiká riba 21 January 2019
Willemstad – Minister di Finansa señor Kenneth Gijsbertha ta sigui ku akshon konkreto ku tin komo meta garantisá ku presupuestonan di pais den futuro lo ta balansá. Un presupuesto balansá ta nifiká ku gobièrnu ta risibí tur su entrada di impuesto manera presupuestá i gobièrnu su maneho di hasi gastu ta efektivo i bou di kòntròl. Pa por yega na e situashon aki, gobièrnu na promé luga mester definí kual ta prosesonan ku mester di revisá òf adaptá i ki kambio mester introdusí pa por logra e meta stipulá. Minister di Finansa a instituí dos komishon, kada un ku tarea spesifíko, den e kuadro aki.
Den promé siman di yanüari a instalá komishon ku ta enkargá ku e tarea pa pasa den presupuestonan di 2019, 2020, 2021 i 2022 pa garantisá ku nan ta ekilibrá i eventual ku surplus. Pa esaki e komishon lo analisá proseso finansiero di tur ministerio. Loke e komishon lo wak serka tur ministerio, ta nan proseso di traha presupuesto, kon e ministerio ta saka sèn i su proseso pa responsabilisá esaki. Na final e komishon lo presentá entre otro rekomendashon pa tur ministerio riba nan proseso finansiero. E meta final ta ku den futuro gobièrnu su presupuestonan lo ta real i balansá.
Tin indikashon ku presupuesto di 2018 tambe tin un défisit i esaki debi na prinsipalmente entrada di impuesto ku no ta drenta kaha di gobiernu. Gobièrnu ta den deliberashon ku Commissie financieel toezicht (Cft) i Rijks Minister Raad (RMR) pa yega na e mihó forma pa kubri e défisit di 2017 i 2018. Ku e ehersisio aki gobièrnu ke garantisá for di awor kual ta e espasio finansiero disponibel den presupuestonan di añanan benidero pa kubri e défisit di 2017 i 2018. E fenómeno di no paga impuesto i inkumplimentu ku nos leinan finansiero no por kontinuá ya ku esaki ta stroba implementashon di programa di gobièrnu na bienestar di nos pueblo.
E otro komishon su enkargo ta revishon di nos struktura di impuesto. Un di e rekomendashonnan di Cft ta pa Kòrsou tin un struktura di impuesto kual ta fasilitá habitante i negoshi pa paga impuesto ku ménos gastu atministrativo. Esaki pa garantisá ku entrada di impuesto ta drenta kaha di gobiernu na tempu.
Banda di e akshon aki Minister di Finansa a stipulá un maneho nobo di kobransa di impuesto i primanan sosial ku próksimamente Ontvanger lo ehekutá. E maneho aki ta pa evitá mas akumulashon di debe di impuesto i tambe mas transparensia den ehekushon di kobransa.
Gobièrnu a palabrá ku Cft ku pa mart di e aña aki e lo risibí resultado di ehersio aki i e plan di implementashon basá riba e rekomendashon.


text:
SAN NICOLAS, OUR CARIBBEAN TOWN Y NOS AGENDA PA SAN NICOLAS
“ SAN NICOLAS, OUR CARIBBEAN TOWN Y NOS AGENDA PA SAN NICOLAS !!”
Varios signatura a goberna nos Isla/pais Aruba desde introduccion di nos Status Aparte pero nos NO por conclui cu nan maneho realmente a inicia un desaroyo nobo na San Nicolas. Esaki pasobra e diferente gobierno NO tabatatin un vision real pa desaroyo di San Nicolas na prome lugar fuera di esey cu tur respet nan NO ta comprende e historia real y profundo di e districto aki como parti di nos pais.
San Nicolas a worde jama mas cu 100 anja pasa pa ‘carga nos pais’. Di un districto cu algun famia arubiano cu tabata biba grandemente di pesca y agricultura San Nicolas a drenta e epoca di ‘fosfaat’. Pa despues di e epoca aki drenta e epoca di refineria cu a trece miles di trahado di exterior di Caribe y mas pais pa traha den e refineria. E mescla aki a hasi San Nicolas e ciudad mas ‘multi cultural’ cu Aruba tabatin apesar cu den curso di tempo …..majoria districto di Aruba tambe ta basa riba un desaroyo ‘multi-cultural’ awendia.
San Nicolas tin un historia y un desaroyo basta diferente di demas districto riba nos Isla y ta den e historia aki PPA ta wak e producto di un ‘San Nicolas, Our Caribbean Town’ como un projecto pa duna e districto di San Nicolas participacion den e industria di turismo tambe. E actual gobierno y parlamento a scoge pa continuacion di e refineria pero esaki ‘transforma den un Upgrader’ sin cu realmente a hasi un estudio di e impacto di un Upgrader riba un ciudad manera San Nicolas. Pero nos ta larga e aspecto aki pa un otro articulo. Locual nos ta desea di accentua den e articulo aki ta con PPA ta mira cu por ejecuta un vision pa duna ‘San Nicolas, Our Caribbean Town’ participacion den un desaroyo nobo pa nos districto y vecindario.
‘San Nicolas, Our Caribbean Town’ ta un vision basa riba e desaroyo di San Nicolas di un ciudad keto pa un ciudad multi cultural y un asina jama ‘oil town’. Su historia, su contribuicion na e producto Aruba ta locual ta e potencial scondi di San Nicolas. Awor naturalmente e pregunta ta: Con bo ta bai projecta esaki ? Cu NO ta refleha un maneho ‘ad hoc’ pero un maneho basa riba un vision ?
1. Na prome lugar door di prepara algun sitio cu a hunga un ‘rol’ importante den curso di e historia di San Nicolas pa nos turistanan por bishita e.o. E bunker na Juana Morto locual a resta di djele……E sitio na Seroe Pretoe cu ta worde prepara tur anja pa worde decora ….. Grot di Lourdes, algun cas estilo di antes….cu por worde bishita…cierto edificio cu awor ta monumento , centro comercial di San Nicolas y nos beachnan etc
TRANSPORTACION PA DESAROYO TURISTICO DI SAN NICOLAS Y VECINDARIO:
2. Prepara un grupo di Tourbus cu lo sirbi e parti pariba di nos Isla….PPA a projecta nos idea aki for di algun anja/programa di eleccion pasa e.o. e asina jama ‘street-trolley’ pero riba wiel esta BUS trolley cu lo bishita e sitionan pariba di Brug y pasa e centro di San Nicolas pa ‘shopping’ etc.
3. Tambe PPA a projecta den nos ‘agenda pa San Nicolas’ un asina jama Sea Land Tour & Transport ‘SLTT’ cual ta un projecto pa trece turista kedando den Hotelnan p/m di lama pa San Nicolas despues di cual nan ta subi bus y move rond di San Nicolas, Savaneta y vecindario.
4. PPA ta di opinion cu cierto club cu ainda tey …manera un Bonaire Club y un Club Suriname lo mester ricibi sosten di gobierno pa mantene nan participacion den e sociedad di San Nicolas cu un inversion den e historia di esnan cu a bini pa labora riba nos Isla.
CARNIVAL VILLAGE/MUSEUM Y UN CARIBBEAN MUSIC FESTIVAL:
5. PPA ta kere cu e contribuiccion di esnan cu a inicia cu ‘Carnaval/Calypso & Soca’ta uno cu no mag bai perdi y pesey PPA ta e prome partido politico cu anjas largo a boga pa un ‘Carnival Village/Museum’ na San Nicolas.
6. PPA ta kere den crea un Caribbean Music Festival ‘CARIMU FESTIVAL’ cu tur anja lo mester por worde organisa na San Nicolas p.e. den e luna di oktober na unda tin varios anochi dedica na musica Caribense (genre) cu bandanan di Caribe presente y particpando….p.e. un anochi dedica na Bachata/Merengue etc……un anochi na Calypso/Soca y un anochi na p.e. Reagea….of otro genre musical Caribense….. Esaki lo pone cu Aruba por worde mercadea den Caribe pa e evento aki. E evento aki por bira uno….’Public/Private’ y mester tin como meta engrandese San Nicolas su participacion den nos mundo turistico y accentua herencia cultural di nos pais. Y lo mester crea espacio pa nos artistanan local por participa cu nan creatividad y naturalmente espacio pa presenta nos ‘folklore arubiano’.
7. PPA ta kere den un ‘International Golf Course’ mientras ta juda renova e actual golfcourse na San Nicolas tambe….esaki den curso di tempo por hanja maximalmente 3 of 4 hotel pero esaki den curso di 10/12 anja pa asina tene cuenta cu e crecemento di nos espacio laboral tambe. Lo hasi un esfuerzo pa asina jama ‘Health & Welness tourism’ tambe.
8. PPA ta kere den stimula un desaroyo basa riba algun ‘restaurant local/Caribense’ den San Nicolas cual lo mester ta parti di locual ta e atraccion di e districto cu e potencial aki.
9. PPA lo stimula desaroyo di un industria di arte pa henter nos isla pero nos lo accentua arte di e districto di San Nicolas.
10. PPA lo hiba un maneho unda lo hasi un ‘sales & marketing’ pa e districto di San Nicolas (por menciona cu mirando e caida di Oranjestad…esaki lo por ta necesario pa Oranjestad tambe..)
11. PPA a lanza e ‘idea’ pa pinta riba muraya na San Nicolas decadanan pasa…..PPA ta di opinion cu kada pintura lo mester ta deriva di e historia di Aruba y cu accento riba e historia/multicultural di San Nicolas.
12. PPA lo stimula construccion di un Mercado estilo Caribense cu accento riba fruta, pesca y un parti na arte, souvenir y musica local y Caribense.
13. PPA lo sostene comercio local di San Nicolas pa hana e ‘infrastructura’ necesario pa nan por funciona miho den San Nicolas y vecindario.
14. PPA lo ejecuta un asina jama ‘TRIANGULAR CULTURAL’ cu lo ta:
A. E Carnaval Village combina Museum.
B. Un Museum cu lo hiba e titulo SAN NICOLAS HISTORICAL & MULTICULTURAL MUSEUM’
C. Un San Nicolas Auditorium & Convention Center cu lo ta tin un parti for di cual un San Nicolas Business Center lo por funciona.
*** E SAN NICOLAS HISTORICAL & MULTICULTURAL MUSEUM segun PPA lo mester bira algo excepcional basa riba un Edificio construi pa e meta aki cual e diferente epoca y grupo cu a biba y crea e San Nicolas di antes lo hanja nan participacion. Ora e bishitantenan drenta e Museum aki nan lo pasa den e sigiente ‘sectornan’:
A. San Nicolas den decada 17/1800 unda algun famia humilde tabata biba como piscador y kunukero….! Cu poco investigacion lo por projecta e famianan mas bieuw di San Nicolas y unda nan tabata biba.
B. Siguidamente lo drenta un otro sector/hal di e Museum cu lo mester duna e bishitante un toke di San Nicolas den Epoca di fosfaat. Aki San Nicolas a worde indica pa ‘carga nos pais’ y a bini un 60 trahador for di e isla Corsow y Bonaire y tambe algun trahado di Europa p/m di e e compania britanico cu tabata exploita e ‘phosphaat’ aki. E periodo aki ta refleha 1876 pa 1914.
C. Despues di esaki lo drenta e sector/hal di mas grandi cu ta cuminsa cu projeccion di LAGO OIL & TRANSPORT COMPANY y e desaroyo den San Nicolas….Na unda miles y miles di trahador grandemente di Caribe pero tambe di otro pais tabata biba hunto y labora pa e refineria. E sector aki No solamente lo projecta LAGO pero San Nicolas henter. Potretnan bieuw cu por worde expande pa duna un ambiente di con E periodo aki tabata.
E sector aki lo projecta Aruba den e epoca di 1927 pa 1984…!!
ESPACIO DEDICA NA TUR !!
Locual PPA tin como e toke Caribense ta e parti cu lo duna TUR pero TUR grupo di trahador cu a bini for di nan isla/pais un espacio/skina pa projecta nan Isla/Pais den e mesun epoca aki cu e famianan cu ta descendiente di nan. E skina di kada Isla lo tin un toke especial cunele …..lo duna reconocimento na tur esnan cu a contribui na desaroyo di nos pais Aruba y San Nicolas en particular.
E Museum Historico y Multicultural aki lo duna un toke special di e cultura cu a worde treci hunto di varios lugar den Caribe y mundo pa asina crea e San Nicolas Multicultural cu e tabata y ainda tin e potencial di worde projecta como tal.
Ta e rikeza di e ‘Historia y Multicultural’ aki ta e potencial scondi pa anjas unda e diferente signatura no a realisa e potencial aki cu tin scondi parti pariba di nos Isla. PPA ta desea di duna contenido na esaki na e un forma singular. Unda nos lo nombra un commission di experto pa guia e proceso cu lo mester combersa cu famianan y pidi sosten pa ricibi documento di pasado pa asina por prepara e presentacion di e documento y projecto di historia pa asina projecta e pasado di San Nicolas.
E meta ta pa e Museum aki bira conoci den Caribe y den mercado for di unda Aruba ta trece su turistanan pa Aruba. PPA lo bin bek den un otro articulo cu mas informacion al respecto.
Aruba, 5 di april 2017 Lider Politico di PPA
BENNY NISBET


text:
Orador: Jos Rozenburg
Archivo Nashonal ta presentá un charla titulá ˈE víktimanan di guera Antianoˈ (De Antilliaanse oorslogslachtoffers) djasabra 11 di yüli próksimo. Orador invitá ta drs. Jos Rozenburg. Esaki ta e di seis i último charla den e siklo di charla den kuadro di e eksposishon Guera na Kòrsou?!
E charla ta konsistí di dos parti. Despues di e introdukshon di e promé segmento ta pasa un grabashon kòrtiku den kua por tuma nota di un kompilashon di imágennan ku a graba durante di Segundo Guera Mundial. E imágennan aki ta forma parti di e Archivo Nashonal di Historia Militar i posiblemente nunka a presentá nan na Kòrsou anteriormente.
Den e di dos segmento ta duna atenshon na historianan personal di e víktimanan di guera Antiano. Nan historia ta ilustrá kuantu sakrifisio personal nan a hasi na diferente parti di mundu. E historianan aki ta duna un kara na e nòmbernan ku ta aparesé riba e plachi di nòmber nobo ku próksimamente ta desvelá na e monumento di víktimanan di guera na Waaigat.
Jos Rozenburg (1960) ta ofisir di Marina Real. Entre 2005 i 2008 e tabata stashoná na Kòrsou. Na aña 2006 el a kuminsá ku un investigashon tokante e víktimanan di guera Antiano. El a publiká e resultadonan despues di 8 aña di investigashon na Kòrsou, Aruba, Merka. Esakinan el a publiká den e buki ˈDe Antillen in de Tweede Wereldoorlogˈ. Den e buki aki e ta presentá 37 nòmber nobo di víktimanan di guera Antiano ku Gobièrnu di Kòrsou a aprobá.
E charla ˈDe Antilliaanse oorlogsslachtoffersˈ ta na hulandes i ta kuminsá 19:30. Mester registrá adelantá. Esaki por durante ora di ofisina di Archivo Nashonal na number di telefòn 4614866.
Archivo Nashonal Kòrsou
Scharlooweg 77- 79
Curaçao
Idioma di e charla ta Hulandes.
Entrada: grátis


text:
ORANJESTAD (AAN)- Diamars anochi a tuma lugar den Club Estrella, entregamento di trofeonan di ATTA.
All Stories
ORANJESTAD(AAN): Diadomingo tabata tin ambiente den Joe Laveist Ballpark, unda cu e seleccionnan di equiponan di baseball di Pabao a enfrenta e seleccionnan di Pariba, den un encuentro amistoso.
Campeonato Liga 40 organiza pa Criollo Reds
ORANJESTAD (AAN): Diasabra a tuma luga e wega final di futbol division dama. SV Britannia a enfrenta SV Racing Club Aruba (RCA).
ORANJESTAD (AAN): Diadomingo mainta, FUNARI a tene nan caminata cu un promedio di 100 persona cu a inscribi.
ORANJESTAD(AAN): Diadomingo Braves a logra gana Brazil Hawks 3-1, pa asina clasifica oficialmente pa playoffs di double-A.
ORANJESTAD (AAN): Kibaima 40 Plussers, como un famia feliz den fin di siman a bautisa nan uniform.
ORANJESTAD(AAN): Diaranson anochi a tuma lugar e di 6 rond den Campeonato di dam di Aruba pa 2021.
ORANJESTAD (AAN): Diasabra atardi den Compleho Deportivo Guillermo P. Trinidad na Dakota, a tuma lugar e wega pa campeon di e Division Damas di Arubaanse Voetbal Bond.